Panduan Cukai untuk Keuntungan Saham

Bila baca tajuk, mungkin persoalan pertama yang anda terfikir ialah "untung saham kena bayar cukai ke?". Ya dan tidak. Bergantung kepada niat atau cara keuntungan ini dibuat, anda boleh dikenakan atau dikecualikan daripada cukai atas keuntungan saham.

Satu perkara yang perlu diketahui juga ialah, anda hanya akan tertakluk kepada pembayaran cukai apabila pendapatan tahunan melebihi tahap boleh dicukai. Kebiasaannya tahap ini ialah pada RM 34,000 setahun bagi individu, namun boleh jadi berbeza mengikut isi rumah yang mempunyai anak.

Yang boleh dan tak boleh dicukai

Untuk menjawab persoalan cukai untuk keuntungan saham, pertama sekali kita perlu faham struktur pendapatan yang dikenakan cukai. Pendapatan jenis
kenaikan modal
, dan hadiah tidak tertakluk kepada bayaran cukai. Sebaliknya, pendapatan jenis upah perkhidmatan, pekerjaan,
jual beli perdagangan
 dan sebagainya, pendek cerita, semua pendapatan lain tertakluk kepada bayaran cukai.

Kita boleh bincangkan contoh-contoh umum seperti milikan rumah di tajuk yang lain. Dalam tajuk kali ini, kita akan tumpukan kepada kata kunci "kenaikan modal" dan "jual beli perdagangan". Kedua-dua kaedah pendapatan ini boleh menjana pendapatan dalam pelaburan saham. Namun, bergantung kepada cara dan niat pelaburan kita, ia boleh termasuk dalam salah satu kategori.

Menentukan jenis pendapatan

Satu kekeliruan yang wujud apabila mengenalpasti keuntungan saham adalah sama ada ianya merupakan kenaikan modal atau untung jualan. Jika saham membuat kenaikan dalam apa-apa jangka masa pun, kita boleh sebut bahawa ia mengalami kenaikan modal kerana saham mengalami kenaikan harga. Oleh itu, menurut kategori pendapatan berasaskan kenaikan modal, ianya tidak tertakluk kepada pembayaran cukai.

Namun apabila saham tadi dijual, apa pula yang kita boleh katakan tentang status percukaian ini? Adakah ia terkeluar daripada kategori kenaikan modal? Di sini terdapat persoalan yang perlu ditentukan secara mendalam. Anda juga mungkin akan dapat jawapan yang berbeza menurut pihak yang ditanya.

Persoalan saham dijual beli

Untuk menjawab persoalan tadi, kita boleh lihat pada gerak kerja jual beli yang dibuat. Sekiranya saham itu dipegang untuk jangka masa panjang iaitu lebih dari 1 tahun, kita boleh katakan ia sememangnya kenaikan modal kerana tiada jual beli yang berlaku sepanjang pegangan.

Sebagai pelabur runcit yang membuat jual dan beli dengan kerap, ia mungkin boleh disebut sebagai jual beli, namun masih tiada panduan yang jelas untuk tentukan pernyataan tersebut. Sekiranya anda pelabur sepenuh masa yang tiada pendapatan lain selain jual beli saham, maka anda mungkin akan dikenakan cukai pendapatan sekiranya cukup syarat.

Tunaikan kewajipan

Sebagai seorang rakyat Malaysia yang bertanggungjawab, kita sewajarnya isytiharkan apa yang patut supaya tidak terlanggar apa-apa kesalahan di sisi undang-undang negara. Untuk yang beragama Islam pula, kita ada tanggungjawab sebagai Muslim untuk membayar zakat. Sekiranya anda memenuhi syarat untuk membayar zakat harta, ianya suatu yang perlu diberi keutamaan terlebih dahulu. Terdapat juga potongan rebat zakat yang boleh mengurangkan cukai yang perlu dibayar.

Pelepasan cukai LHDN taksiran 2020

Sekiranya anda tergolong dalam individu yang dikenakan cukai, anda boleh memfailkan pelepasan cukai. Bagi tahun 2021 (taksiran 2020), ada 24 perkara yang diberikan pengecualian cukai, antaranya pembelian buku, telefon bimbit dan komputer peribadi. Terbaru, pelancongan domestik juga diberikan pengecualian cukai, selaras untuk mewujudkan insentif terhadap industri ini.


Panduan Membaca Annual Report

Sekiranya anda nak tahu lebih dalam tentang sesebuah syarikat, cara terbaik adalah dengan menghadiri AGM. Namun, ianya adalah membantu kalau anda membuat bacaan awal terhadap syarikat itu. Dan sekiranya anda tak menghadiri AGM, laporan tahunan juga dapat memberikan banyak maklumat tentang kegiatan syarikat dan perkembangan terbaru mereka.

Disebabkan banyaknya maklumat, kadang-kadang nak baca pun tak tahu dari mana nak mula. Maka dalam artikel ni, kami ringkaskan tentang isi perbincangan dalam pelbagai bahagian dalam laporan tahunan.

1. Isi kandungan

Seperti mana-mana buku, isi kandungan adalah tempat di mana anda boleh rujuk untuk tahu tentang isi buku dan muka surat mana anda boleh cari tajuk yang menarik bagi anda.

Kebiasaannya, bahagian awal akan menceritakan tentang syarikat itu sendiri. Di sini juga dimasukkan perutusan dari pengerusi syarikat, maklumat pengurus, ringkasan prestasi syarikat, aktiviti, produk dan pelbagai lagi maklumat tentang syarikat.

Seterusnya, bahagian belakang akan membentangkan penyata syarikat yang merangkumi keseluruhan aktiviti yang berlaku dalam setahun. Di sini juga akan diberitahu siapa pemegang saham terbesar syarikat.

2. Struktur korporat syarikat

Sesebuah kumpulan syarikat boleh mempunyai beberapa anak syarikat dan boleh jadi berlapis-lapis. Dalam bahagian struktur korporat syarikat, anda boleh mempelajari ke mana syarikat membuat pelaburan dan banyak mana pegangan yang mereka ada dalam anak-anak syarikat ini. Sesetengah syarikat juga mengelaskan syarikat pegangan mereka ini dengan sektor atau negara yang terlibat.

3. Perutusan pengerusi

Bahagian perutusan ini sebenarnya boleh memberikan anda banyak maklumat tentang syarikat dalam masa setahun. Bayangkan anda diberitahu oleh pengerusi sendiri tentang syarikat. Anda boleh mengetahui tentang aktiviti syarikat, cabaran, keadaan pasaran, dan juga hala tuju syarikat. Sekiranya terdapat prestasi syarikat yang menurun atau meningkat, ada juga diberitahu sebabnya. Secara ringkasnya, anda akan diberitahu apa yang berlaku pada syarikat oleh seorang yang paling layak.

4. Maklumat Lembaga Pengurus

Sebuah syarikat yang bagus adalah dipandu oleh pengurusan yang bagus. Maka, maklumat ahli lembaga pengurus dapat memberikan anda sebuah kefahaman tentang latar belakang pengurus syarikat. Di sini, kita ingin melihat sekiranya ahli pengurus mempunyai kelulusan atau pengalaman yang berkaitan. Dengan ini, kita boleh berasa lebih yakin dengan kebolehan pihak pengurusan syarikat untuk menjalankan bisnes.

5. Ringkasan prestasi syarikat

Syarikat akan bentangkan ukuran utama prestasi syarikat sepanjang beberapa tahun yang terbaru. Dari sini anda boleh lihat prestasi utama dengan sekilas pandang. Pun begitu, ada juga syarikat yang tak berbuat begini, dan hanya akan dibentangkan dalam bentuk laporan penyata audit.

6. Pernyataan kelestarian

Pernyataan kelestarian atau sustainability statement adalah sebuah pernyataan syarikat dalam menjadikan perniagaan mereka lebih peka terhadap persekitaran atau komuniti. Dalam pernyataan ini, kita boleh lihat langkah-langkah yang diambil oleh syarikat untuk memberikan semula kepada ekosistem yang terdekat.

Antara langkah-langkah ini mungkin program penanaman pokok, kitar semula, penggunaan tenaga boleh dipebaharui atau apa-apa sahaja yang merangkumi skop kelestarian alam dan komuniti. Ia dapat menonjolkan nilai yang diambil berat oleh syarikat, lebih-lebih lagi sekiranya syarikat sendiri tidak menerima manfaat yang nyata dari tindakan ini.

7. Penyata kewangan

Penyata kewangan syarikat adalah antara perbincangan utama dalam mesyuarat am tahunan (AGM) syarikat. Dalam buku laporan pula, ia memakan jumlah halaman yang agak tebal. Bermula dengan penyata pendapatan dan aset, semua butiran ini akan diterangkan lagi dengan lebih terperinci.

8. Pemegang saham terbesar

Kebiasaannya, syarikat juga akan menyenaraikan pemegang saham terbesar dalam bilangan 10 hingga 30 teratas. Dengan ini, anda boleh memahami siapa yang berminat dengan saham syarikat.


Pantau Akaun CDS Anda Dengan Bursa Anywhere

Baru-baru ini Bursa ada keluarkan aplikasi terbaru mereka, Bursa Anywhere. Kelebihan aplikasi ini adalah ia membolehkan anda edit info yang berkaitan dengan akaun CDS dan juga pantau portfolio anda dari mana-mana akaun CDS yang anda miliki. Paling penting sekali, anda tak perlu berurusan dengan Bursa untuk ubah butiran maklumat anda. Semuanya boleh dilakukan dari mana pun anda berada. Itulah sebabnya ia dinamakan Bursa Anywhere.

Kenapa perlu dapatkan Bursa Anywhere?

Aplikasi ini adalah percuma, dan dengan Bursa Anywhere, anda boleh edit sendiri butiran info berkaitan dengan CDS anda. Sebagai contoh, yang penting sekali anda mungkin nak tukar alamat, ataupun correspondence address di mana apa-apa urusan surat-menyurat akan dihantar kepada alamat ini. Selain itu, anda juga boleh tukar maklumat kerakyatan dan nombor telefon.

Aplikasi ini juga membolehkan anda memantau portfolio di semua akaun CDS anda, berikan makluman tentang pengumuman dari syarikat di portfolio dan juga membaca eStatement dalam tempoh 12 bulan.

Macam mana nak dapatkan Bursa Anywhere?

Senang saja, boleh pergi ke
App Store
 ataupun
Play Store
, dan cari Bursa Anywhere. Kalau anda hebat, boleh terus scan QR code dalam gambar di bawah. Jika anda ingin maklumat yang lebih lengkap, anda boleh terus pergi ke website Bursa Anywhere
di sini
.

Pendaftaran Bursa Anywhere

Untuk menggunakan Bursa Anywhere, anda perlu daftarkan akaun baru menggunakan dokumen pendaftaran identiti seperti nombor IC, IC tentera ataupun pasport. Sekiranya anda adalah pelanggan eStatement sedia ada, anda boleh terus semak email yang digunakan untuk eStatement. Jika tidak, masukkan email yang anda gunakan untuk terima kod pengesahan.

Selepas dah masukkan kod, anda akan terus ke borang pendaftaran untuk butiran peribadi, kata laluan dan soalan keselamatan. Kemudian, anda perlu sahkan pendaftaran dengan memasukkan nombor TAC. Ini akan dihantar kepada nombor telefon yang anda masukkan tadi. Selepas nombor TAC berjaya disahkan, anda boleh mulakan mengguna Bursa Anywhere.

Anda boleh lihat
di sini
 untuk panduan pendaftaran bergambar, atau klik pada gambar di bawah.

Selepas pendaftaran berjaya, bolehlah anda tukar butiran berkaitan CDS anda, dan pantau portfolio dari mana pun anda berada.


Pasaran Saham Sebelum Wujudnya Internet

Pelaburan saham telah wujud sekian lamanya semenjak tahun 1500 sehinggalah pada zaman modenisasi ini. Sepanjang tahun, pelbagai nama saham yang diperdagangkan di serata dunia telah memberi keuntungan dan kerugian kepada pelabur. Pernahkah anda terfikir, bagaimanakah kaedah jual dan beli saham berlaku sebelum wujudnya penggunaan teknologi internet?

Warung kopi menjadi tumpuan

Pada tahun 1602 Syarikat Perdagangan Hindia Timur Belanda (SHTI) (
Dutch East India Company
) telah ditubuhkan sebagai sebuah syarikat "joint-stock" dan mempunyai beberapa jumlah saham yang didagangkan. Pada ketika itu, saham SHTI merupakan saham syarikat dagangan awam pertama diperkenalkan di dunia. Ia didagangkan di Bursa Saham Amsterdam. Stok dan bon diterbitkan kepada pelabur dan setiap pelabur berhak mendapat peratusan keuntungan Syarikat Hindia Timur.

Apabila pasaran saham mula berkembang dalam Syarikat Hindia Timur, ini menyebabkan penjualan saham semakin meningkat dalam kalangan pelabur dan pihak broker. Namun pada masa ini, bursa saham belum diperkenalkan secara meluas di beberapa buah negara. Pelabur perlu mencari broker untuk menjalankan urus niaga saham.

Misalnya, di England kebanyakan broker dan pelabur menjalankan urus niaga saham di pelbagai kedai kopi di sekitar London. Terbitan hutang dan saham yang dijual akan ditulis serta ditampal di ruangan pintu kedai sebagai tatapan umum kepada pelabur.

Lahirnya bursa saham pertama di London

Sebelum abad ke-17, pihak broker banyak menjalankan urus niaga saham di
Royal Exhange
. Namun disebabkan sikap kurang sopan seperti bergaduh, pihak broker tidak dibenarkan masuk ke
Royal Exchange
. Hal ini menyebabkan pihak broker mencari alternatif lain dengan menjalankan urus niaga saham di kedai kopi.

Gambar: britishmuseum.org

Menurut rujukan sejarah, "
The Stock Exchange
" mula berkembang dan berfungsi di sebuah kedai kopi yang dikenali sebagai
Jonathan's Coffee House.
Rumah kopi ini dibuka sekitar tahun 1680 oleh Jonathan Miles di bandar London. Melalui kedai kopi inilah, pada tahun 1698 timbulnya ilham daripada broker John Castaing yang telah menyenaraikan harga saham mengikut sektor dan komoditi pada setiap hari selasa dan jumaat. Komoditi yang terlibat tadi seperti garam, arang batu, dan kertas.

Penyenaraian ini telah menunjukkan bukti pertama munculnya pertukaran sekuriti yang sistematik di London. Pada awal tahun 1773, sekumpulan para broker berhasrat menubuhkan "
New Jonathan's
" yang menjalankan urus niaga dalam bangunan sendiri tanpa melibatkan penjualan saham di kedai kopi. Pada tahun 1801, munculnya bursa pertama di London yang dikenali sebagai "
London Stock Exchange
".

Evolusi komunikasi ticker tape

Pada awal dagangan saham sekitar tahun 1870, para pelabur tidak mempunyai akses secara langsung dalam pasaran saham. Semua urusan pembelian dan penjualan perlu melalui broker. Disebabkan teknologi kemudahan internet dan platform komunikasi dalam pasaran saham belum diperkenalkan, pihak broker akan tinggal berdekatan dengan kawasan bursa seperti di
New York Stock Exchange (NYSE)
. Hal ini akan memudahkan pihak broker mendapatkan maklumat terkini melalui info di ticker tape.

Salah satu mesin ticker tape yang digunakan untuk mencetak stock ticker tape. Gambar: Pinterest

Pembacaan melalui pita (ticker tape) merupakan salah satu teknik lama yang digunakan oleh pelabur saham untuk menganalis harga dan jumlah pergerakan sesuatu kaunter saham. Ia dihantar dan dicetak melalui mesin telegraf yang menggunakan tenaga elektrik. Ticker Tape diperbuat daripada jalur kertas yang akan melalui mesin yang dikenali sebagai stock ticker. Mesin ticker tape pertama mula diperkenalkan pada tahun 1867 oleh Edward A. Calahan untuk kegunaan
Gold and Stock Telegraph Company.

Pada tahun 1871, Thomas Edison mula berinovasi dengan memperkenalkan
stock ticker
 untuk kegunaan dalam pasaran saham. Mesin ini mula diguna pakai oleh broker-broker utama. Menjelang tahun 1930, mesin stock dikatakan lebih cepat mencetak pergerakan saham berbanding model sebelum ini. Namun ia tetap berlakunya kelewatan selama 15-20 minit antara pergerakan saham sebenar dan pergerakan yang dicetak.

Stock ticker ini akan mencetak simbol nama syarikat, harga pasaran dan jumlah urus niaga saham. Ia terus digunakan sebagai medium komunikasi dalam pasaran saham sekitar tahun 1870 sehingga 1970 sebelum wujudnya teknologi internet dan komputer.

 Maklumat dan info di jalur kertas ticker tape. Gambar: Investopedia

Ticker Symbol

Nama atau Simbol saham sesebuah syarikat yang didagangkan.

Shares Traded

Jumlah pembelian unit (volume) saham

K = ribu, M= juta, dan B= billion

Price Traded

Perubahan harga semasa saham (last bid price)

Change Direction

Menentukan sama ada harga saham meningkat atau menurun berdasarkan harga dagangan semalam.

Change Amount

Perubahan harga semasa berdasarkan harga tutup semalam

Permulaan teknologi ECN

ECN diperkenalkan pada tahun 1967 yang merupakan singkatan kepada
electronic communication network
yang menggunakan sistem komputer secara automatik yang melibatkan urus niaga jual dan beli di sekuriti pasaran saham. ECN berupaya menghubungkan broker utama dan pelabur individu menjalankan dagangan saham secara langsung tanpa melalui orang tengah.

Teknologi ECN mula digunapakai pertama kalinya oleh Instinet pada tahun 1969 yang membangunkan
"first electronic trading platform / security network"
 digunakan sebagai medium telekomunikasi dalam transaksi saham melibatkan beberapa institusi. Instinet merupakan sebuah anak syarikat Nomura Group terlibat dalam agensi broker yang menyediakan perkhidmatan sekuriti kewangan global yang menggunakan teknologi sistem pesanan elektronik. Sepanjang tempoh ini, terdapat beberapa teknologi ECN yang terlibat seperti SelectNet dan NYSE Arca.

Gambar: thinkso.com

Ia akan memudahkan pelabur yang berlainan lokasi geografi untuk melaksanakan traksasi urus niaga saham dengan broker secara cepat dan mudah. Sistem ini bukan sahaja dapat memudahkan dagangan saham di bursa utama pada waktu pasaran, malah selepas waktu pasaran yang melibatkan perdagangan mata wang asing. Teknologi ini telah semakin berkembang luas di serata dunia yang melibatkan perdagangan saham secara elektronik di bursa utama seperti
NYSE
,
 NASDAQ
 dan lain-lain.

Era kini

Perubahan dalam anjakan penggunaan internet dan penggunaan telefon pintar telah memberi kesan kepada cara penjualan transaksi saham antara broker dan pelabur individu. Kini pelabur individu tidak perlu lagi berurusan dengan broker, hanya menjalankan transaksi saham di medium
trading platform
 yang disediakan oleh broker saham masing-masing.

Penilaian ini dinilai berdasarkan analisis fundamental dan teknikal bagi sesuatu saham. Fundamental melibatkan untung rugi, penilaian kewangan (
quarter report
) dan sebagainya. Teknikal pula melibatkan kajian pergerakan saham melalui chart dan penggunaan indikator.

Gambar: Wikipedia

Pada masa kini juga terdapat kemudahan seperti di
iSaham
, yang menawarkan screener berdasarkan indikator seperti
MACD, Stochastic RSI
 dan pelbagai lagi. Namun begitu, screener ini hanyalah sebagai bantuan dan strategi sebelum memulakan sesuatu pelaburan. Pelabur yang bijak perlulah mempunyai
trading plan
 dan telah membuat kajian sendiri.

Rujukan

Investopedia
 (Teknologi ECN)

Investopedia
 (Ticker Tape)

CFI

History of Stock Market


Pekat Mengumpul Dana IPO untuk Kembang Segmen Solar dan ELP

Satu lagi syarikat pemasangan sistem solar akan memasuki pasaran Bursa Malaysia melalui IPO, iaitu Pekat Group Berhad. Permohonan IPO Pekat ini dah dibuka dan butirannya adalah seperti di bawah:

Harga IPO:

RM 0.32

Status syariah:

Penilaian tidak dibuat

Pasaran:

ACE Market

Market Capitalisation:

RM 206.4 juta

Nisbah PE:

15.2 (FYE 2020)

Permohonan ditutup:

10 Jun 2021

Cabutan saham:

14 Jun 2021

Tarikh penyenaraian:

23 Jun 2021

Dalam prospektus, penilaian syariah tidak dibuat, namun Elzar Shariah telah memberi penilaian patuh syariah pada IPO ini.

Bisnes Pekat

Pekat menjalankan aktiviti perniagaannya dalam 3 kategori utama, iaitu pemasangan sistem solar PV, pembumian dan perlindungan kilat (ELP) dan jual beli barangan elektrik. Jika melihat pada pecahan pendapatan, 57.4% datangnya dari segmen solar dengan nilai RM 72.1 juta, 21% dari ELP dan 21.6% dari jual beli. Pasaran Pekat ditumpukan sepenuhnya pada pasaran Malaysia.

Bila membincangkan tentang industri solar, satu perkara yang kita biasa jumpa ialah program-program seperti FiT, NEM, SELCO dan MySuria. Banyak program yang ditawarkan oleh kerajaan bagi menggalakkan penggunaan tenaga boleh diperbaharui ini. Ini adalah antara pemangkin yang ada dalam pasaran industri solar sejak sekian lama. Kebanyakan penglibatan Pekat dalam segmen ini adalah sebagai kontraktor utama.

Gambar:
Pekat

Untuk segmen ELP, kedudukan Pekat adalah lebih kepada subkontraktor sebagai salah satu bidang kerja M&E. Kebanyakan projek ELP diaplikasikan pada bangunan, namun binaan jenis infrastruktur mendapat lebih banyak permintaan pada tahun 2020. Dalam skop kerja ELP, peralatan ELP dipasang pada bangunan untuk menangkap kilat di bahagian bumbung bangunan untuk dibumikan ke tanah.

Dalam segmen dagangan barangan elektrik pula, produk mereka terdiri daripada barangan ELP, Solar PV, alat perlindungan kilat dan sistem lampu amaran kapal terbang. Mereka juga menjual barangan jenama sendiri yang terdiri daripada 28.8% dari jualan dalam segmen ini, dan selebihnya 71.2% adalah jenama pihak ketiga.

Satu perkara yang kita boleh perhatikan juga adalah kedudukan
Hextar
 sebagai pemegang saham kedua terbesar dalam syarikat. Ini adalah sebahagian daripada pemelbagaian segmen industri oleh Hextar yang juga memiliki bahagian terbesar syarikat sarung tangan
Rubberex
.

Kesan Covid-19 terhadap bisnes

Apabila PKP berjalan, beberapa projek terpaksa ditangguhkan, antaranya adalah projek pemasangan solar dan ELP yang masing-masing bernilai RM 9.8 juta dan RM 2.2 juta. Ini menyebabkan pendapatan berjumlah RM 5.7 juta yang sepatutnya diterima pada suku terakhir 2020 dibawa ke suku kedua 2021. Selain itu, tiada kesan kewangan lain yang memberi impak pada tahun 2020.

Prestasi kewangan

Pekat menunjukkan pendapatan yang menaik bagi tahun 2018. Dari tahun 2018 sehingga 2020, prestasi kewangan syarikat berada pada paras yang sama, antara RM 119.5 juta hingga RM 125.6 juta untuk 3 tahun tersebut. Margin keuntungan adalah lebih baik pada tahun 2019 sebanyak 12.4% berbanding 2020 sebanyak 10.8%.

Secara keseluruhannya, nilai pendapatan dalam segmen pemasangan solar mengalami kenaikan sepanjang tahun laporan kewangan ini. ELP pada 2 tahun pertama agak mendatar sekitar RM 33 juta hingga RM 34 juta kemudian menurun pada RM 30 juta pada 2019 dan RM 26 juta pada 2020. Segmen jual beli mencatatkan kenaikan secara keseluruhan, namun lebih rendah berbanding rekod tertinggi 2018.

Strategi IPO dan masa depan

Pekat akan mengumpul dana sebanyak RM 44.4 juta melalui IPO ini. Dana ini akan digunakan untuk tujuan tersebut:

Dana

Nilai (Juta)

Peratusan (%)

Fasiliti operasi dan ibu pejabat baru

18.00

40.6

Modal kerja

12.67

28.6

Bayaran hutang bank

10.00

22.5

Perbelanjaan penyenaraian

3.70

8.3

Jumlah

44.37

100.0

Bilangan pekerja Pekat di pejabat Cubic Space meningkat hampir 100% dari 61 orang pada 2017 kepada 119 orang terkini. Pada Julai 2020, Pekat telah memperoleh tanah di Elmina Land berkeluasan 138,000 kaki persegi. Tanah ini akan dijadikan sebagai ibu pejabat yang turut memuatkan ruang pameran, stesyen pemantauan berpusat, pusat latihan, bengkel dan gudang.

Modal kerja terdiri daripada pembelian bahan projek seperti modul solar PV, inverter, barangan ELP dan kelengkapan lain. Selain itu, ada projek yang dibida memerlukan Pekat untuk memperuntukkan sebahagian tunai sebagai bon tender atau bon prestasi. Sebahagian daripada dana modal kerja juga akan digunakan untuk kos pemasaran dan juga kos overhead.

Analisis bisnes dan industri Pekat

Tiga aktiviti utama Pekat Group adalah pemasangan solar PV, pembumian dan perlindungan kilat, dan jual beli barangan elektrik. Kita akan lihat satu per satu aktiviti perniagaan ini, bermula dengan segmen solar.

Industri Solar PV

Kami telah pun membuat liputan beberapa IPO berkaitan solar seperti
Solarvest
 dan
Samaiden
. Kebanyakan isinya bercakap tentang perkara yang sama. Ianya industri yang sememangnya sedang mendapat pergerakan global dengan kos pelaburan untuk sistem solar yang semakin murah, diikuti dengan pelbagai inisiatif kerajaan.

Industri solar boleh dibahagikan kepada 4 fasa, iaitu perangkaan dan rekaan, EPCC, O&M dan juga penutupan atau pembaharuan. Pekat terlibat dalam dua proses terawal iaitu perangkaan dan rekabentuk, dan EPCC. Satu perkara yang kita boleh perhatikan dalam prospektus ialah tidak disebutkan perancangan Pekat untuk meluaskan aktiviti ke luar negara seperti Vietnam sebagaimana IPO berkaitan solar sebelum ini. Oleh itu, kita hanya memerhatikan potensi industri ini di Malaysia.

Jika melihat pada jenis pemasangan solar, jenis On-Grid Centralised atau juga boleh dikenali sebagai Large Scale Solar (LSS) mempunyai CAGR terbesar iaitu 183.7% untuk 2017 hingga 2019. Ia juga merupakan jenis pemasangan yang paling banyak setakat ini dengan 715.59 MW pada 2019. Selain itu, jenis On-Grid dan Off-grid pula mempunyai CAGR yang mempunyai perkembangan yang sihat dengan sekurang-kurangnya 27% pertumbuhan.

Industri ELP

Sistem ELP dipasang pada bangunan dan infrastruktur bagi mengelakkan sambaran kilat kepada bangunan yang boleh menyebabkan kerosakan bangunan, litar pintas dan juga kemalangan jiwa. Ia berfungsi dengan mengalihkan aliran elektrik melalui sebuah saluran dengan selamat ke tanah. Walaupun disebut sebagai pendahulu pasaran, penglibatan Pekat dalam industri ini adalah sebagai subkontraktor di bawah skop kerja M&E. Oleh itu, mereka bergantung kepada prestasi industri pembinaan untuk dapatkan projek.

Setakat prestasi terkini, nilai pembinaan dalam bidang M&E adalah seperti di bawah:

Skop kerja M&E dalam pembinaan masih meningkat setiap tahun, namun dengan pertumbuhan yang semakin perlahan dari tahun ke tahun. Menurut kajian Vital Factor, dengan bersumberkan BNM, industri pembinaan dijangka melantun semula disokong oleh projek janakuasa solar, program JENDELA, projek berskala kecil di bawah Belanjawan 2021, pakej stimulus Pemerkasa bernilai RM 20 bilion, dan juga kerja penyempurnaan projek besar.

Industri jual beli produk elektrik

Sebelum ini, kita boleh lihat pemain industri lain dalam segmen ini seperti
ACO Group
 yang mempunyai kepelbagaian produk yang lebih luas. Pekat lebih menumpukan jual beli produk pengedaran, perlindungan dan peranti kawalan elektrik.

Untuk mengukur permintaan, Vital Factor membawa data penggunaan alatan ini yang menunjukkan CAGR -10.4% dari 2018 hingga 2020.

Persaingan

Pekat merupakan pendahulu dalam segmen ELP dengan pendapatan RM 26.4 dalam segmen ini. Namun mereka adalah antara pemain yang lebih kecil dalam industri produk elektrik. Untuk segmen solar, mereka menempatkan diri di kedudukan yang agak baik, sedikit ke belakang dari Samaiden yang tersenarai sebelum ini.

Syarikat

Market Cap (RM Juta)

NP Margin

Nisbah PE

Solarvest

253.4

6.3

52.6

Samaiden

76.2

9.5

N/A

Pekat

72.1

9.1

15.2

Perbincangan

Beberapa aspek yang kurang memberangsangkan adalah kita belum lagi melihat apa-apa minat syarikat untuk mengembangkan aktiviti solar di luar negara buat masa ini. Oleh itu, prospek syarikat buat masa ini adalah pada pasaran Malaysia sahaja. Selain itu, segmen lain yang diceburi seperti ELP mempunyai potensi yang terhad, dan mereka merupakan pemain kecil dalam industri pengedaran barangan elektrik. Pendapatan syarikat pula agak mendatar buat 3 tahun terakhir.

Namun untuk aspek yang baik pula, Pekat menunjukkan prestasi kewangan yang cukup baik sepanjang tempoh dalam laporan. Dana IPO akan digunakan untuk membeli aset iaitu ibu pejabat yang akan menjadi fasiliti yang lebih besar bagi operasi mereka yang semakin berkembang. Kita dapat lihat prestasi yang terus meningkat pada segmen solar Pekat yang juga merupakan sektor dengan pertumbuhan yang tinggi.


Pelaburan Emas, Pergerakan Harga dan ETF Emas

Sejak sekian lama, emas dilihat sebagai sejenis logam yang berharga. Ia telah digunakan sebagai matawang sejak ketamadunan Mesir Purba sekitar 500 SM lagi. Emas juga digunakan untuk menaikkan nilai estetik pada apa-apa benda, antaranya bangunan, hiasan bangunan, makanan, dan sudah tentunya barang kemas.

Dari aspek sifat kimia pula, emas adalah logam yang stabil, tidak karat, tidak terhakis, tidak bertoksik dan mudah dibentuk berbanding logam lain di muka bumi. Dari segi industri pula, ia adalah pengalir arus elektrik yang bagus. Faktor utama mungkin dari segi estetik, namun kesemua ini menjadikan emas sebuah logam berharga di mata ramai.

Pelaburan emas

Apabila berbincang tentang pelaburan emas, sebab utama yang kita biasa dengar adalah keupayaan emas untuk mengekalkan nilainya berbanding matawang kertas, iaitu kalis inflasi.

Sekiranya kita bandingkan apa yang RM 100 boleh beli pada hari ini, ia mungkin adalah lebih banyak jika dibandingkan dengan beberapa tahun akan datang. Manakala untuk emas pula, 1 gram emas beberapa tahun akan datang mungkin boleh belikan kita lebih banyak barangan berbanding hari ini. Secara umumnya, emas lebih banyak dilaburkan untuk jangka masa panjang berbanding didagangkan jangka pendek.

Jenis pelaburan emas

Ada pelbagai cara kita boleh beli emas dan setiap cara ini mempunyai sifatnya masing-masing.

Emas fizikal

Cara ini mungkin merupakan kaedah paling popular. Antara sebab untuk ingin memiliki secara fizikal adalah untuk mengagumi kecantikan emas dan menyentuh emas dengan tangan sendiri. Kebiasaannya, pembelian emas dibuat melalui bank, agen, kedai dan sebagainya pada suatu harga yang ditetapkan. Apabila kita terima emas tersebut, maka satu lagi perkara yang perlu difikirkan ialah tempat untuk disimpan.

Sekiranya kita memegang jumlah yang kecil, pembungkusan emas itu mungkin cukup kecil untuk disimpan dalam beg duit, atau disimpan begitu sahaja di rumah. Namun, untuk pelaburan yang berskala lebih besar, kita mungkin akan perlukan sebuah tempat yang khusus untuk simpanan, contohnya peti simpanan keselamatan. Ini adalah untuk menempatkan emas itu sendiri, mengelakkan kecurian dan melindungi emas secara fizikal dari apa-apa kerosakan.

ETF

Sebelum ini kami pernah membincangkan tentang
GOLDETF
 yang diperkenalkan
oleh TradePlus
. GOLDETF adalah sebuah dana dagangan saham yang diuruskan oleh TradePlus untuk membawa sebuah instrumen pelaburan komoditi emas ke dalam pasaran.

Apabila anda membeli ETF ini melalui platform dagangan, maka samalah juga seperti membeli emas fizikal tadi. Bezanya cuma anda tak perlu fikirkan di mana nak simpan, kerana ia duduk di dalam akaun CDS anda selepas dibeli. Kelebihan GOLDETF ini juga ialah harganya yang rapat mencerminkan harga emas terkini, di mana satu lot GOLDETF bersamaan dengan satu gram emas dalam ringgit.

Pergerakan GOLDETF seiring dengan harga emas. Gambar:
TradePlus

Disebabkan ETF boleh dibeli di pasaran Bursa, GOLDETF ini juga boleh dibeli pada bila-bila masa waktu pasaran Bursa. Jualan juga boleh dibuat di Bursa. Anda cuma perlu
buka akaun CDS
 untuk dapatkan kemudahan ini.

Barang kemas

Sebahagian besar penggunaan emas dunia adalah pada barang kemas. Pembelian perhiasan barang kemas pula sudah tentu dapat memberikan kepuasan kepada peminat barang kemas. Memandangkan kita bercakap tentang emas, sudah tentu barang kemas ini juga boleh dijual semula atau dicagarkan untuk ditebus nilainya untuk sejumlah tunai.

Perniagaan emas

Selain itu, terdapat pilihan untuk membeli saham syarikat berkaitan perniagaan emas, sama ada yang menjalankan perlombongan, atau perniagaan runcit. Secara logiknya, keuntungan syarikat ini akan mempunyai hubungkait dengan pergerakan harga emas. Maka, ianya sebuah pilihan yang boleh dipertimbangkan.

99% dana GOLDETF disandarkan pada emas fizikal, saham syarikat tertakluk kepada pelbagai faktor. Gambar:
TradePlus
, iSaham

Namun, apa yang kita beli bukanlah emas, tapi sebahagian milikan dalam perniagaan yang tertakluk kepada prestasi, kecekapan, pertumbuhan, dan pelbagai lagi aspek syarikat. Oleh itu, ia tidak semestinya bergerak seiring dengan harga emas setiap masa.

Sifat emas sebagai aset

Emas merupakan sebuah aset selamat (safe haven) dan biasanya menjadi tumpuan apabila nilai matawang mengalami inflasi untuk melindungi nilai kekayaan. Namun, emas bukan satu-satunya instrumen yang seseorang itu boleh lihat untuk melindungi kekayaan mereka. Antara instrumen lain ialah matawang asing terutamanya USD.

Prestasi emas berbanding pasaran bearish. Gambar:
TradePlus

Matawang dolar memainkan peranan tertentu dalam pergerakan harga emas. Bank pusat di serata dunia membuat transaksi jual beli emas menggunakan matawang USD, menjadikan matawang ini rujukan penting terhadap emas. Oleh itu, kelemahan USD menjadikan emas lebih menarik, dan begitu juga sebaliknya. Ianya berkait dengan persepsi instrumen mana yang lebih menguntungkan antara safe haven ini.

Dalam dunia moden pula, ada pelbagai keputusan politik dibuat oleh sesebuah negara yang boleh memberi kesan terhadap ekonomi. Sesetengahnya boleh menyebabkan ketidakstabilan politik yang boleh meruntuhkan nilai matawang. Dalam situasi sebegini, pegangan emas seakan-akan memberikan seseorang itu satu insurans untuk melalui keadaan yang tidak menentu ini.


Pelaburan Selamat yang Boleh Dicari Ketika Pasaran Tak Menentu

Istilah safe haven ialah salah satu sebutan yang digunakan untuk merujuk kepada pelaburan yang selamat. Ianya adalah sebuah pelaburan yang dijangka akan mengekalkan atau meningkatkan nilai modal walaupun dalam keadaan yang tidak menentu. Dalam erti kata lain, pelaburan berisiko rendah.

Namun, harus diingat bahawa pelaburan ini bukanlah sentiasa naik. Seperti saham atau mana-mana pelaburan lain, ia mempunyai fasa naik dan turun. Namun, jika dilihat dalam jangka masa panjang, ia dapat memberikan pulangan yang baik dengan risiko yang rendah.

Emas

Emas
 merupakan sejenis logam berharga yang mempunyai nilai tersendiri dalam ekonomi. Ia pernah digunakan sebagai alat jual beli, dan pernah juga nilai matawang disandarkan pada emas. Sebagai aset pula, emas mampu melindungi nilai kekayaan seseorang daripada kesan inflasi. Apabila keadaan ekonomi menunjukkan kebimbangan, emas menjadi semakin popular kerana sifatnya sebagai aset. Oleh itu, minat yang meningkat terhadap emas boleh menyebabkan nilainya meningkat dalam suasana yang tidak menentu.

Seseorang itu boleh beli emas secara fizikal atau atas talian. Kedua-dua cara ini mempunyai kelebihan dan kekurangannya sendiri. Untuk emas fizikal, anda perlu menyediakan tempat simpanan yang selamat. Bagi emas atas talian pula, aspek ini tidak menjadi kerisauan kerana emas itu disimpan oleh pemegang amanah.

Treasury Bills

Amerika mempunyai sekuriti perbendaharaan negara yang berfungsi sebagai dana untuk bayaran hutang. Salah satu sekuriti ini adalah treasury bills atau bil perbendaharaan yang bersifat seperti bon. Sekuriti ini dijual dengan kadar diskaun, dan apabila mencapai tempoh matang, pembeli akan mendapat semula nilai pelaburan pada nilai muka (nilai sebenar). Disebabkan oleh mekanisme jual beli dan sandaran sekuriti ini pada kerajaan Amerika Syarikat, ia dianggap sebagai pelaburan yang selamat dan bebas risiko.

Gambar: The Balance

Pada awal tahun 2021, pulangan dari pelaburan treasury bills Amerika ini menunjukkan kenaikan yang mendadak dalam masa yang singkat. Oleh itu, ia menarik minat ramai pelabur untuk memasukkan dana ke pelaburan selamat ini dan secara langsung menyebabkan dana dari ekuiti beralih ke instrumen ini. Di Malaysia, mungkin tak ramai yang membeli sekuriti ini. Namun, sifat pelaburan ini boleh dibandingkan dengan dana-dana pelaburan yang diuruskan oleh badan berkanun kerajaan, seperti yang akan dibincangkan dalam poin seterusnya.

Dana persaraan

Secara umumnya, kategori ini adalah lebih kepada dana yang diuruskan badan berkanun kerajaan seperti KWSP, Tabung Haji dan ASB. Dana ini dilaburkan dengan tujuan persaraan, namun ia boleh menjadi untuk apa-apa tujuan untuk masa depan. Walaupun pertumbuhan yang agak kecil, namun setakat ini, ia sentiasa dapat memberikan pulangan.

Kadar pulangan dividen KWSP, Tabung Haji dan ASB tahun 2020

Sekiranya pasaran saham terlalu berisiko untuk anda, anda boleh pertimbangkan untuk mencarumkan ke dalam akaun-akaun ini secara sendiri. Pun begitu, anda juga perlu tahu bahawa sebahagian dana yang dicarumkan itu akan dilaburkan ke dalam pasaran saham juga. Pihak pengendali dana ini mempunyai pegawai yang khusus untuk mengendalikan portfolio dana ini supaya tidak terdedah kepada risiko yang tinggi dan dapat memberikan pulangan yang terbaik kepada pencarum.

Matawang

Kedudukan matawang sebagai pelaburan selamat ini adalah agak subjektif kerana macam-macam perkara boleh berlaku dalam keadaan ekonomi dan politik antarabangsa. Namun, pertimbangan bahawa nilai matawang tempatan semakin menyusut boleh menjadi sebab untuk membeli matawang negara lain yang lebih stabil. Antara matawang negara yang selalu dilihat ialah Franc Switzerland, Yen Jepun dan Dolar Amerika.

Harus diketahui bahawa terdapat perbahasan dari segi kepatuhan syariah dalam bidang jual beli matawang ini. Transaksi matawang boleh menjadi haram atau harus bergantung kepada cara pelaksanaan jual beli tersebut. Oleh itu, tunaikan kewajipan anda untuk memastikan pelaburan mematuhi syariat.

Saham defensif

Saham defensif merujuk kepada saham yang dapat memberikan pulangan dividen dan mendapat pendapatan yang stabil tanpa mengira keadaan pasaran. Produk yang mereka tawarkan mempunyai permintaan yang berterusan, oleh itu lebih stabil merentasi pelbagai kitaran perniagaan. Rujukan terhadap sesebuah sektor boleh dibuat, namun saham dalam sektor dirujuk perlu disaring lagi untuk dapatkan syarikat terbaik di antara pesaing perniagaan.

Antara sektor yang boleh diperhatikan ialah
telekomunikasi
,
REIT
,
utiliti
,
kesihatan
 dan sebagainya. Sebagai kajian lanjutan, anda boleh perhatikan aspek pergerakan harga saham (terutamanya pergerakan jangka panjang), laporan kewangan suku tahunan, dan rekod dividen pada saham tertentu. Cari syarikat yang anda rasa boleh berikan anda ketenangan selepas modal anda dilaburkan ke atas mereka.

Kesimpulan

Walaupun disebut sebagai safe haven, tak semua pelaburan di atas ini sesuai untuk setiap keadaan ekonomi yang mencabar. Terdapat pelbagai faktor yang akan menyebabkan nilai aset di atas ini naik dan turun. Sebagai panduan asas, pelaburan yang dibuat untuk jangka masa panjang mempunyai risiko yang lebih rendah berbanding pelaburan jangka pendek. Dalam keadaan ekonomi tertentu juga, sesetengah sektor berpotensi untuk mendapat kelebihan, seterusnya boleh dianggap sebagai pelaburan selamat selagi mana situasi menyebelahi sektor, syarikat atau perniagaan umumnya.


Pelaburan Terbaik Saham Akhirat

Setiap manusia di muka bumi ini tidak lari daripada mengejar kekayaan di dunia demi mencapai kesenangan dalam kehidupan. Adakala, kita berusaha mencari wang ringgit dengan pelbagai cara seperti menjalankan perniagaan, melabur wang melalui saham, dan lain-lain. Namun kita sebagai seorang hamba Allah SWT perlulah seimbang amalan antara dunia dan akhirat.

Sedekah Kunci Kepada Pintu Rezeki

Ada pepatah yang mengatakan "tangan yang memberi lebih baik dari tangan yang menerima". Persoalannya, adakah kita perlu menunggu kaya raya barulah berniat untuk bersedekah kepada orang lain? Tidak, sedekah cukuplah sekadar berniat dan ikhlas walaupun pemberian itu sekecil nilai 10 sen. Pemberian sedekah ini mampu memberikan kegembiraan dan kenikmatan terutamanya kepada golongan yang memerlukan.

Sedekah mengajar kita erti nikmat kesyukuran

Sekiranya kita bersedekah dengan niat kerana Allah, nescaya keimanan kita dapat dipertingkatkan serta akan mengurangkan sifat bongkak dan bakhil terhadap harta yang dimiliki. Sedekah tidak sesekali akan mengurangkan jumlah harta yang dimiliki, malah akan dijanjikan ganjaran oleh Allah SWT dengan ganjaran besar. Ingatlah disebalik rezeki yang kita miliki, pasti ada bahagian dan syer untuk diberikan kepada orang lain.

Allah SWT telah berfirman yang bermaksud;
"Bandingan (derma) orang-orang yang membelanjakan hartanya pada jalan Allah ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendakiNya, dan Allah Maha Luas (rahmat) kurniaNya, lagi Meliputi ilmu pengetahuanNya."
 (Surah al-Baqarah, ayat 261)

Di iSaham, kami mempunyai sebuah
senarai organisasi kebajikan
 yang diminati oleh komuniti iSaham sendiri. Kalau anda pergi ke laman ni, anda boleh cari organisasi kesukaan anda, jika tiada, boleh cadangkan kepada kami melalui
iSaham Support
. Anda boleh pilih untuk memberi sumbangan langsung kepada mereka, atau tekan butang Support dan kami akan berikan sumbangan kepada organisasi ini.

Selain itu, kami juga ada senarai masjid-masjid yang menerima
derma melalui e-Wallet
. Maka kini semakin mudahlah untuk membelanjakan harta ke jalan Allah. Bila-bila terasa nak membuat kebaikan, buka telefon, pergi ke link tadi, sumbangkan derma. Mudah-mudahan dengan sumbangan ini, anda pun dapat sebahagian daripada kebaikan tersebut.

Ganjaran Pahala Berterusan Melalui Wakaf

Amalan berwakaf amat dituntut dalam agama Islam yang mempunyai pelbagai kelebihan seperti ganjaran pahala. Ketika zaman Rasulullah SAW, ramai sahabat baginda berlumba-lumba membelanjakan harta ke jalan Allah melalui bersedekah, berwakaf dan lain-lain.

Wakaf bermaksud seseorang menyerahkan hak miliknya sama ada dalam bentuk aset atau harta untuk dimanfaatkan oleh masyarakat bertujuan mendekatkan diri kepada Allah SWT. Harta tersebut tidak boleh dijual atau dimiliki oleh mana-mana individu. Misalnya, tanah wakaf diperuntukkan bagi keperluan agama seperti mendirikan masjid, tanah perkuburan, madrasah dan lain-lain.

Tanah perkuburan merupakan salah satu tanah wakaf yang digunakan untuk keperluan agama islam. Gambar: Wikipedia

Ia menjanjikan ganjaran pahala berterusan kepada si pemberi wakaf walaupun telah meninggal dunia. Dalam sebuah hadis yang diriwayatkan oleh Abu Hurairah, Rasulullah SAW bersabda yang bermaksud:

"Apabila matinya umat manusia di muka bumi ini maka terputuslah amalan pahala kecuali 3 perkara iaitu sedekah jariah (wakaf), ilmu yang dimanfaatkan atau doa anak-anak yang soleh yang sentiasa mendoakannya"

Misalnya, apabila seseorang mewakaf RM10 untuk pembinaan masjid atau surau. Maka, pahala pewakaf tersebut akan berterusan mengalir selagi mana masjid itu kekal berada di situ.

Pulangan Satu Huruf al-Quran

Apabila menjelang bulan Ramadan terdapat beberapa peristiwa penting yang berlaku misalnya, peristiwa turunnya kitab suci Al-Quran pada malam Jumaat 17 Ramadan. Al-Quran merupakan mukjizat terulung yang diturunkan kepada Nabi Muhammad SAW ketika baginda beribadat di Gua Hira. Kitab ini mempunyai 114 surah dan 30 juzuk yang menjadi panduan kepada umat manusia.

Amalan membaca Al-Quran perlulah dibaca setiap hari terutamanya ketika bulan Ramadan yang dijanjikan ganjaran pahala. Ketika waktu lapang, janganlah kita membuang waktu tanpa melakukan aktiviti bermanfaat. Alangkah bagusnya, kita boleh bermula dengan membaca dan mempelajari Al-Quran.

Apa yang menariknya, setiap satu huruf bacaan Al-Quran yang kita baca ganjarannya sepuluh pahala. Misalnya, apabila kita membaca bacaan tiga huruf "alif lam mim", kita sudah mendapat ganjaran sebanyak 30 pahala. Malah, ia juga akan memberi syafaat kepada pembacanya di akhirat. Adakah kita bersedia untuk merebut peluang ini atau biarkan ia berlalu begitu sahaja? Anda tentukan.

Daripada Abu Umamah r.a., Rasulullah SAW bersabda:
“Bacalah Al-Quran, sesungguhnya ia akan datang di hari kiamat sebagai syafaat kepada pembacanya.”
 (Hadis riwayat Muslim)

Kenikmatan Malam Lailatul Qadar

Jika kita diberikan tugas dan dijanjikan pulangan wang sebanyak 1000 peratus, pasti kita akan bersungguh-sungguh melaksanakan tugas dengan sebaik mungkin. Namun adakah kita bersedia FOMO atau tidak melepaskan peluang dalam ganjaran malam 'Lailatul Qadar' yang lebih baik dari 1000 bulan bersamaan dengan 83 tahun? Pelaburan ini tidak melibatkan jumlah wang ringgit tetapi hanya memerlukan kita beribadah secara konsisten sepanjang bulan Ramadhan dengan niat kerana Allah SWT.

Tidak ramai yang mengetahui bilakah malam lailatul qadar akan berlaku. Namun menurut pendapat Imam Ahmad dan Muslim meriwayatkan bermaksud:

"Rasulullah SAW berusaha sedaya upaya dalam malam-malam sepuluh akhir Ramadan melebihi usahanya daripada malam-malam lain"

Betapa mulianya malam agung lailatul qadar, justeru hendaklah kita melakukan ibadat dengan bersungguh-sungguh tanpa mengeluh. Isikanlah waktu dengan qiamullail, membaca al-Quran, berzikir, munajat dan berdoa memohon keberkatan.

Kesimpulan

Menurut Imam Al-Ghazali berpesan“Ketahuilah dunia ini adalah tempat singgah untuk sementara waktu, bukan tempat tinggal yang sebenarnya, sedangkan manusia di dalamnya selaku musafir yang sedang berkelana.” Ingatlah pelaburan ini tidak akan rugi, malah memberikan ganjaran yang tinggi. Oleh itu, marilah kita bersungguh-sungguh mencari bekalan untuk saham akhirat dan janganlah alpa terhadap duniawi.

Sekiranya anda ingin bacaan tazkirah ramadan, boleh baca post tahun lepas
di sini
.

Rujukan

Keistimewaan wakaf berbanding sedekah

Malam lailatulqadar

Kehebatan al-Quran

Kepentingan mempelajari al-Quran


Pemilihan Presiden Amerika - Donald Trump dan Joe Biden

Musim pemilihan pemimpin sering membawa sebuah ketidaktentuan politik. Di mana-mana negara pun, pernyataan ini adalah benar. Semasa pemilihan sedang berlaku, kita tidak tahu sama ada pimpinan akan berubah tangan. Dari sini sahaja satu ketidaktentuan telah pun wujud.

Sekiranya berlakunya peralihan pimpinan pula, maka wujudnya sebuah lagi ketidaktentuan untuk melihat dan memahami tindakan pimpinan yang baru ini. Itulah yang sedang berlaku di Amerika Syarikat, dan ia sedikit sebanyak menyebabkan ketidaktentuan perhubungan politik untuk negara-negara lain, termasuklah kita di Malaysia.

Memahami Pemilihan Presiden Amerika Syarikat

Apabila terlantik, Presiden Amerika Syarikat dibenarkan untuk menggalas tugas selama dua penggal, di mana satu penggal bersamaan 4 tahun. Selepas habis penggal pertama, sebuah pemilihan perlu dibuat untuk menentukan sama ada presiden semasa akan kekal atau seorang presiden baru akan dipilih melalui undian.

Falsafah dua parti yang berlawan

Seperti biasa, calon presiden ini terdiri dari dua parti utama di Amerika: Republican dan Democrat. Republican yang pernah diwakili tokoh seperti Abraham Lincoln dan George W. Bush adalah parti yang berfalsafahkan hak kebebasan dan tanggungjawab individu. Democrat pula pernah diwakili Barack Obama dan Bill Clinton, dan mereka mementingkan hak persamaan dan tanggungjawab sosial.

Daripada falsafah ini maka terbentuknya pelbagai perbezaan idea untuk ekonomi, percukaian, hak persamaan dan sebagainya. Sebagai contoh, Republican percaya bahawa cukai tak sepatutnya dinaikkan untuk sesiapa, sama ada yang miskin atau kaya. Democrat pula beranggapan bahawa golongan berpendapatan tinggi perlu dikenakan cukai yang lebih tinggi.

Banyak lagi perbezaan pendapat antara kedua-dua parti ini yang kini diwakili oleh calon mereka yang bertanding untuk jawatan Presiden Amerika yang sedang berlangsung ketika ini.

Dua calon presiden Amerika Syarikat 2020

Tahun ini kita menyaksikan dua calon parti ini bertanding, dengan Republican diwakili oleh Presiden Amerika kini, Donald Trump dan Joe Biden dari Democrat. Pasti ramai yang kenal Donald Trump, presiden yang mempunyai perwatakan tersendiri dengan slogan utamanya "Make America Great Again". Joe Biden juga tak kurang popular sebagai orang kanan sepanjang Presiden Barack Obama menerajui White House.

Satu persoalan yang membuatkan keadaan semasa tidak menentu ialah apakah bentuk hubungan ekonomi dengan negara luar yang akan berlaku selepas pemilihan presiden nanti?

Sekiranya Donald Trump dipilih untuk meneruskan jawatannya, kita boleh jangkakan keadaan politik semasa akan kekal seperti sedia ada sebelum pemilihan ini. Sekiranya Trump digantikan dengan Joe Biden, kita boleh jangkakan satu perubahan dalam hubungan antarabangsa.

Ini membawa kepada persoalan lanjut: apa perbezaan polisi Trump dan Biden?

Polisi Trump dan Biden

Matlamat kita di sini bukanlah untuk mengundi, kita hanya ingin melihat polisi yang mungkin akan memberi kesan terhadap perhubungan diplomatik antarabangsa. Ada dua skop yang kita boleh tumpukan, iaitu fokus pemimpinan dan polisi luar negeri.

Skop

Donald Trump

Joe Biden

Fokus pimpinan

Pemulihan ekonomi, tenaga kerja, menjaga kepentingan perdagangan Amerika dan isu berkaitan imigresen

Mencipta peluang ekonomi baru untuk pekerja, pemulihan penjagaan alam sekitar dan hak rawatan kesihatan, dan persekutuan antarabangsa

Polisi luar negeri

"Utamakan Amerika" dalam polisi luar negeri - antara yang kita pernah lihat ialah menarik diri dari perjanjian iklim Paris Accord, perdagangan bebas NAFTA, dan pakatan NATO

Memulihkan hubungan dengan sekutu Amerika terutamanya NATO, dan gabungan perjanjian dagangan antarabangsa terhadap China

Ini cuma sebahagian ringkasan daripada perdebatan panjang lebar antara dua calon ini. Antara lain ialah Donald Trump kurang percaya kepada perubahan iklim dunia seperti pemanasan global. Joe Biden pula mempercayai kesan perubahan iklim dan mencadangkan pelaburan sebanyak USD 2 trilion ke dalam teknologi hijau.

Saham berkaitan Trump dan Biden

Secara ringkas, sektor saham yang pernah dibincangkan dua calon ini boleh dilihat dalam jadual di bawah.

Donald Trump

Joe Biden

Saham teknologi Amerika

Infrastruktur 5G

Pertahanan

Tenaga dan oil & gas

Penjagaan terurus

Farmaseutikal

Bank di Amerika

Saham teknologi China

Infrastruktur kelestarian

Keperluan asas pengguna

Tenaga hijau

Pemilik fasiliti rawatan kesihatan

Pengeluar kelengkapan perubatan

Utiliti

Anda juga boleh tekan pada link di bawah untuk melihat jadual ini dalam bentuk satu senarai saham. Senarai ini disusun berdasarkan fokus perbincangan oleh calon dalam jadual di atas tadi.

Donald Trump

Joe Biden

Perlantikan presiden kali ini dijangka akan diumumkan pada 4 November waktu Malaysia seawal tengahari. Maka sama-sama kita lihat kesudahan pemilihan ini, dan bagaimana ia membentuk dunia dalam beberapa tahun akan datang.


Pemulihan Ekonomi Keluk-K

Penularan pasca pandemik Covid-19 telah menyebabkan kemelesetan paling teruk seluruh dunia serta telah meninggalkan kesan tidak setara dalam ekonomi. Krisis ini disusuli dengan penutupan sempadan dan perintah kawalan pergerakan setiap negara sehingga menyebabkan pelbagai sektor industri terjejas. Faktor ini menyebabkan satu keluk ekonomi baharu terhasil.

Apa itu Istilah Keluk?

Istilah keluk merupakan satu andaian yang digunakan oleh pakar ekonomi untuk meramalkan situasi pemulihan ekonomi sesebuah negara selepas berlakunya kemelesetan ekonomi. Kebiasaanya keluk digunakan seperti keluk Z, V, W, U.

Keluk-K

Keluk-K merupakan keluk yang baharu terbentuk berbanding keluk sebelum ni seperti keluk V, U, dan W. Pemulihan keluk-K berlaku apabila atau selepas kemelesatan ekonomi yang ketika itu berada di fasa pemulihan selepas terjadinya wabak Covid-19. Dalam fasa ini, ada beberapa sektor akan kembali mengembang dan beberapa sektor lain akan menguncup. Jika dilihat, pertumbuhan ekonomi menyerupai dua garis penjuru berbeza yang menyerupai seperti huruf K.

Gambar: uschamber.com

Dari sisi positifnya, pelbagai sektor semakin berkembang ketika fasa pemulihan seperti:

Kewangan

Teknologi

Pembuatan sarung tangan

Logistik dan lain-lain

Hal ini dapat dilihat pada aplikasi seperti Zoom yang merupakan medium mengadakan mesyuarat serta perbincangan secara online. Ketika kuarantin dilaksanakan di seluruh dunia, orang ramai telah beralih kepada Zoom. Hal ini menyebabkan aplikasi ini telah memperoleh keuntungan sebanyak 3 billion selama 3 bulan. Kesannya, pasaran saham sektor tersebut melambung tinggi dan berlakunya peningkatan.

Berdasarkan graf dibawah, pendapatan Zoom meningkat sepanjang tahun fiskal berakhir pada 31 Januari 2021. Sekiranya pendapatan ini konsisten, ia akan meningkat pada setiap quarter report pada tahun 2021. Pendapatan Zoom berjumlah AS$2.65 bilion berbanding AS$623 juta pada tahun berikutnya. Sehingga 1 Mac Zoom Video mencatatkan market capital AS$120 bilion berbanding AS$31 bilion tahun sebelumnya.

Gambar : Peningkatan pendapatan Zoom (statista.com)

Industri berkaitan pertanian dan perkhidmatan seperti pelancongan antara industri yang terjejas teruk sepanjang tempoh kawalan dilaksanakan. Contohnya, industri pelancongan seperti hiburan, penerbangan, perhotelan dan pengangkutan mengalami kerugian. Pertumbuhan juga menguncup terutamanya dalam sektor perniagaan peruncitan, makanan dan minuman (F&B).

Kesan Dalam Negara

Di Malaysia, sektor perniagaan kecil merupakan salah satu sektor paling terkesan secara langsung disebabkan oleh perintah kawalan pergerakan. Ini sekaligus telah merencatkan pendapatan yang diperoleh peniaga kecil terutamanya di kawasan luar bandar.

Pemulihan keluk-K ini juga dapat dilihat dalam kalangan masyarakat. Golongan T20 berpendapatan tinggi kurang terjejas berbanding golongan B40 dan M40. Golongan yang bekerja sendiri berisiko kehilangan mata pencarian menyebabkan kualiti kehidupan terjejas.

Jurang ketidaksamarataan ekonomi akan semakin ketara dalam sesebuah negara. Hal ini dapat dilihat apabila ekonomi berada di fasa pemulihan selepas pandemik Covid-19, golongan yang kaya akan semakin kaya, manakala yang bergaji rendah akan terjejas disebabkan pemotongan gaji dan kehilangan pekerjaan.


Penemuan Vaksin dan Dunia Normal yang Dinantikan

Pada 9 November baru-baru ini, syarikat ubatan Pfizer dengan kerjasama BioNTech telah mengumumkan bahawa vaksin yang mereka hasilkan menunjukkan keberkesanan lebih daripada 90%. Berikutan daripada berita ini, pasaran menunjukkan reaksi yang optimis terhadap pembukaan semula ekonomi. Antara kesan yang terbesar boleh dilihat pada kenaikan sektor
pelancongan
,
minyak dan gas
, dan
perbankan
. Jim Cramer menyifatkan berita ini sebagai satu halaman baru dalam pasaran.

Vaksin yang dihasilkan

Vaksin dihasilkan Pfizer dan BioNTech ialah vaksin jenis mRNA. Sifatnya yang tidak stabil memerlukan ia dibawa dalam simpanan sejuk -70 darjah Celcius. Apabila tiba di pusat rawatan, ia boleh disimpan dalam peti sejuk sehingga 5 hari. Ianya satu keadaan yang sangat kritikal dari segi logistik.

Syarikat yang agak muda dalam industri ubatan, Moderna turut mengemukakan keputusan vaksin mereka. Keberkesanan setinggi 95% telah dilaporkan untuk vaksin keluaran mereka. Dari segi logistik pula, suhu simpanan vaksin ini lebih mesra industri iaitu pada -20 darjah Celcius.

Perjalanan masih jauh

Hasil penemuan vaksin ini masih separa, dan memerlukan pengesahan US Food and Drug Administration (FDA). Apabila lulus, Pfizer menjangka hanya dapat mengeluarkan 50 juta dos vaksin menjelang akhir tahun 2020. Jumlah ini dapat memberi manfaat kepada 25 juta orang berdasarkan jadual 2 dos untuk setiap seorang. Menjelang 2021 pula, mereka menjangka boleh mengeluarkan sehingga 1.3 bilion dos. Masih tak cukup untuk rawatan 7.7 bilion penduduk bumi.

Moderna pula menjangka mampu membekal sehingga 20 juta dos menjelang akhir tahun 2020. Sama juga dengan vaksin Pfizer dan BioNTech, vaksin ini adalah berjadual untuk 2 dos setiap seorang.

Di Malaysia pula, kerajaan telah berunding dengan sebilangan pengeluar vaksin Covid-19. Setakat ini, kerajaan cenderung ke arah kerjasama dengan Gavi dan WHO untuk menghasilkan vaksin COVAX. Setakat perkembangan terbaru, COVAX akan dapat dikeluarkan sebanyak 2 bilion dos menjelang penghujung 2021.

Dalam masa sebulan lagi, negara-negara di hemisfera utara, antaranya Amerika akan memasuki musim salji. Cuaca ini bakal menjadikan penyebaran wabak semakin teruk. Maka syarikat pengeluar vaksin sedang berlumba dengan masa untuk mengeluarkan vaksin mereka ke pasaran secara massa.

Vaksin oleh syarikat tersenarai Malaysia

Setakat ini, kita tidak nampak vaksin Covid-19 ini dihasilkan oleh syarikat Malaysia. Namun, syarikat-syarikat ini mempunyai peranan tersendiri dalam pengeluaran vaksin. Antaranya sebagai pengedar atau pembotolan vaksin. Senarai syarikat ini adalah seperti di bawah:

Syarikat

Kerjasama

Bintai Kinden Corporation Berhad

Generex Biotechnology Corp

Solution Engineering Holdings

CanSino Biologics

Ho Wah Genting Berhad

E-Mo Biology Inc

Kanger International Berhad

Sinopharm

Duopharma Biotech Berhad

Vaksin pilihan kerajaan - COVAX

Pharmaniaga Berhad

Vaksin pilihan kerajaan - COVAX

Reaksi pasaran

Berita vaksin ini sedikit sebanyak membawa reaksi yang mendadak dalam pasaran. Di kala kes yang mendadak di Amerika, berita ini adalah suatu harapan yang sangat positif. Pasaran Amerika bertindak seolah-olah ekonomi boleh berjalan kembali seperti biasa sebelum Covid-19 mengubah dunia.

Sektor yang selama ini mengalami kelembapan seperti sektor tenaga (baca: oil and gas) dan perbankan mula menunjukkan kenaikan untuk dua hari bermula hari Isnin ketika pengumuman dikeluarkan. Namun, kenaikan ini hanya bersifat sementara, dan mula perlahan pada hari Rabu. Hari berikutnya, kita dapat lihat pasaran yang normal dan lebih realistik.

Walaupun tak dinafikan waktu itu mungkin akan tiba, ekonomi global akan mengambil masa untuk pulih. Axel Weber, pengerusi bank pelaburan Switzerland UBS mengatakan sekurang-kurangnya setahun diperlukan untuk dunia kembali ke tahap sebelum krisis ini.

Persiapan untuk dunia normal

Melihat ke hadapan, kita dapat lihat semakin banyak perkembangan baik tentang vaksin Covid-19 ini. Dunia menjadi semakin bersedia untuk hari di mana wabak ini tidak menjadi kerisauan di kala kita menjalankan aktiviti harian. Apabila ia berlaku, tiada lagi sekatan pergerakan PKP. Kereta akan semakin banyak di atas jalan, kedai menerima lebih banyak kunjungan, dan keperluan perkhidmatan untuk kerja dari rumah akan mula berkurang.

Gambar: Zul Khairi Hariri

Antara saham yang bakal mendapat manfaat telah dikumpulkan dalam sektor
Post-MCO
. Perkhidmatan yang menerima manfaat daripada trend
Work-From-Home
 pula berkemungkinan akan menerima permintaan yang berkurang.


Pengangkutan Kereta Api Berkelajuan Tinggi Terpantas di Dunia

Pengangkutan kereta api berkelajuan tinggi ini dapat dilihat terutamanya di kawasan negara yang mempunyai geografi jarak perjalanan yang jauh antara satu tempat ke tempat yang lain. Misalnya di negara China, Jepun, Eropah, Korea Selatan dan lain-lain. Penggunaan kereta api berkelajuan tinggi telah memberi kelebihan kepada penumpang untuk menjimatkan masa dan kos serta mempunyai pilihan yang lain berbanding penggunaan kapal terbang sebagai medium pengangkutan.

Secara umumnya, kereta api berkelajuan tinggi bermaksud sesebuah kereta api yang mampu mencapai kelajuan melebihi 250 km/h. Dalam post kali ni, kita akan melihat antara kereta api berkelajuan tinggi di beberapa buah negara di dunia.

Negara China mempunyai jumlah landasan kereta api berkelajuan tinggi sepanjang 35 ribu kilometer. Gambar:
china discovery

E5 Series Shinkasen

Kelajuan operasi maksimum: 320 km/h

Rekod Kelajuan Ujian: 400 km/h

Negara: Jepun

Model:
Shinkasen bullet train

E5 Series Shinkasen merupakan generasi terbaharu bagi kereta api berkelajuan tinggi yang mula beroperasi pada bulan Mac 2011. Kereta api yang juga dikenali sebagai "Hayabusa" dikendalikan oleh Syarikat Kereta Api Timur Jepun (JR East). Penggunaan model siri Shinkasen generasi terdahulu mula digunakan semenjak tahun 1964. Sepanjang penggunaannya, ia jarang berlaku kemalangan dan dianggap sebagai simbol keselamatan.

Shinkasen E5 mempunyai 10 gerabak dan kapasiti seramai 731 penumpang. Ia menyediakan perkhidmatan bermula di Stesen Tokyo ke Stesen Shin-Aomory. Ia mengambil masa sebanyak 3 jam 20 minit yang melibatkan perjalanan sejauh 578 kilometer. Sekiranya seseorang menggunakan pengangkutan bas, ia akan mengambil masa sekitar 11 jam untuk tiba di Sin Aomory dari Tokyo.

Selain itu, Jepun juga mempunyai sebuah lagi kereta api berkelajuan tinggi yang dikenali sebagai L0 Series Maglev. Series Maglev ini masih berada dalam fasa percubaan dan pembangunan yang dikendalikan oleh
Central Japan Railway Company (JR Central).
Ia berupaya mencapai kelajuan 603 km/h dan kelajuan operasi 500 km/h. Ia dijangka memulakan operasi pada tahun 2027 yang akan menjadikan perjalanan dari Stesen Shingawa Tokyo ke Osaka (483 kilometer) dalam tempoh masa sekitar 1 jam 10 minit.

L0 Series Maglev ketika dalam fasa percubaan. Gambar:
wikipedia

Shanghai Maglev

Kelajuan operasi maksimum: 431 km/h

Rekod kelajuan: 501 km/h

Negara: China

Model: Maglev Train

Shanghai Maglev merupakan kereta api berkelajuan tinggi yang menggunakan teknologi maglev (magnetik) yang bergerak tanpa menggunakan roda. Maglev adalah satu teknologi magnet yang menggunakan elektromagnet yang berlaku disebabkan medan magnet di landasan. Kuasa medan magnet yang tinggi menyebabkan kereta api tidak menyentuh trek landasan.

Ia boleh mencapai kelajuan dari 0 km/h sehingga 350km/h dalam masa 2 minit. Kereta api ini telah dibina oleh Thyssen Krupp dan Siemens. Shanghai Maglev hanya memerlukan masa 7 minit untuk melengkapkan jadual perjalanan sekitar 30 kilometer sepanjang laluan kereta api di Stesen Long Yang sehingga Lapangan Terbang Antarabangsa Pudong.

Selain itu, China juga mempunyai beberapa buah kereta api berkelajuan tinggi yang dalam fasa percubaan dan beroperasi seperti:

New Maglev Train - 600 km/h (dalam fasa ujian dan telah memecahkan rekod)

Fuxing Hao CR400AF/BF - 350 km/h

Harmony 380 A - 380 km/h

CRH 380 AL - 310 km/h

Gambar:
westchinatour.com

Talgo 350

Kelajuan operasi maksimum: 350 km/h

Rekod kelajuan tercatat: 402 km/h

Negara: Sepanyol

Talgo 350 atau dikenali sebagai RENFE AVE Class 102 mula menjalankan operasi pada Februari 2005 di Sepanyol. Ia telah dibina oleh sebuah syarikat Sepanyol iaitu Patentes Algo dan Bombardier Transportation. Ia juga dikenali sebagai Pato yang disebabkan muncung hadapan kereta api ini seakan-akan paruh itik. Dalam bahasa Sepanyol Pato bermaksud itik.

Ia menjalankan operasi bermulanya di Stesen Barcelona sehingga lah di Stesen Madrid (506 kilometer) yang mengambil masa selama 2 jam 30 minit perjalanan. Talgo 350 telah dirancang pembangunan prototaip semenjak dari tahun 1995 dan bermulanya percubaan ujian prototaip pada tahun 2002.

Gambar:
railway-technology.com

Frecciarossa 1000

Kelajuan operasi maksimum: 360 km/h

Rekod kelajuan tercatat: 400 km/h

Negara: Itali

Model: Bombardier Zefiro

Frecciarossa 1000 juga dikenali sebagai V300ZEFIRO atau ETR 1000 merupakan model terkini dalam kategori kereta api berkelajuan tinggi bagi model Bombardier Zefiro. Model ini berupaya mencapai kelajuan 400 km/h yang merupakan antara kereta api terpantas di benua Eropah. Ia mula digunakan pada 25 April 2015 dengan memulakan perjalanan dari Milan ke Rom.

Kereta api ini direka khas dengan teknologi penjimatan tenaga dan mempunyai ciri kelestarian. Ia diperbuat daripada 95 peratus bahan yang boleh diperbaharui dan 85 peratus bahan daripada yang boleh dikitar semula. Frecciarossa 1000 menawarkan kapasiti 485 penumpang berdasarkan empat kelas tersedia iaitu eksekutif, perniagaan, premium dan standard.

Gambar:
railway-technology.com

Perbandingan di Malaysia

Pada zaman terdahulu, kereta api di Malaysia digunakan sebagai pengangkutan untuk mengangkut hasil bahan mentah. Ia bermula pada 1 Jun 1885 apabila kereta api pertama dibina yang menyambungkan Taiping dengan Port Weld (Kuala Sepetang). Tujuan utama jalan kereta api ini dibina untuk menghubungkan antara kawasan perlombongan di Larut dengan pelabuhan terdekat Port Weld. Kesannya, ia menjadikan stesen kereta api Taiping sebagai stesen kereta api pertama di bina di Malaysia.

Selain itu, disebabkan berlakunya peredaran zaman dan peningkatan teknologi kegunaan kereta api bukan sahaja melibatkan pengangkutan bahan mentah. Ia juga digunakan sebagai medium pengangkutan awam untuk menghubungkan pengguna dari satu kawasan ke kawasan lain.

Walaupun Malaysia tiada kereta api berkelajuan tinggi tetapi Malaysia mempunyai beberapa kemudahan kereta api atau tren yang dikenali sebagai LRT, KTM, MRT, Monorel, ETS,
Express Rail Link (ERL),
Jabatan Kereta Api Negeri Sabah (JKNS) dan ECRL (fasa pembinaan). Kini, ERL merupakan kereta api terpantas di Malaysia dengan mencapai kelajuan operasi maksimum sehingga 160 km/h.

ERL mampu mencapai kelajuan operasi maksimum sehingga 160 km/h. Gambar:
klia2.info

Kesan Terhadap Sektor Sekeliling

Kerancakan dan peningkatan jumlah penduduk terutamanya di kawasan urban iaitu bandar telah menyebabkan berlakunya kesesakan lalu lintas terutamanya ketika waktu puncak. Peningkatan ini menyebabkan pihak kerajaan melaksanakan inisiatif dengan melaksanakan pembinaan LRT dan MRT untuk mengatasi kesesakan dan memudahkan pergerakan. Antara projek yang berada dalam fasa pembinaan di kawasan bandar seperti
LRT3
 dan
MRT2
.

Kesannya, ia telah membuka ruang kepada syarikat yang terlibat dalam sektor pembinaan dan infrastruktur kejuruteraan awam. Mereka bukan sahaja terlibat dalam pembinaan perumahan, malah melibatkan diri dalam pembinaan fasa kemudahan stesen kereta api di Malaysia. Antara syarikat yang terlibat seperti
GKENT
,
MRCB
,
WCT
,
Sunway Construction
,
Gamuda
,
Eita
 (kemudahan lift), dan lain-lain.

Syarikat Gamuda terlibat dalam pembinaan
MRT Putrajaya Line
. Gambar:
Gamuda


Pengenalan Candlestick

Setiap ilmu dalam saham ada kelebihan & personaliti tersendiri. Analisa fundamental memberi gambaran kekuatan kewangan syarikat dan boleh mengesan samada harga saham
murah (di bawah pasaran) atau tidak. Indikator boleh menunjukkan kekuatan trend, belian dan jualan. Chart Pattern pula menunjukkan psikologi pembentukan harga saham.

Bagaimana pula dengan candlestick? Candlestick sesuai digunakan untuk
fast trader
. Bila nampak candle yang kuat keatas dan saham mempunyai kecairan yang tinggi,
saham boleh diberi fokus untuk
trading
 jangka masa sehari dua. Kalau ada candle pusingan di bawah, candle boleh dijadikan rujukan untuk
bottom fishing
. Signal
candlestick boleh menunjukkan
context
 pergerakan harga berbanding indikator yang hanya menunjukkan trend

Ok, candlestick ada satu masalah besar iaitu ada berpuluh-puluh pattern yang wujud dalam ilmu candlestick ini. Jadi
trader
 akan mula
confuse
 nak pakai pattern yang mana?
Sebenarnya, anda tidak perlu tau kesemua pattern ini. Anda hanya perlu tau 2-3 sahaja ataupun kaedah gabungan pattern yang kami akan rungkaikan pada post-post akan datang. Tapi,
cukuplah hari ni kami dedahkan bahawa pattern kegemaran kami ialah
Morning Star
.

Signal morning star menunjukkan kejatuhan saham yang kuat pada hari pertama diikuti dengan penyerapan pada hari kedua, dan
weak sellers
 untuk kedua-dua hari ini berakhir dengan
push up oleh gergasi-gergasi saham. Untuk pelabur jangka masa pendek, boleh membeli pada petang hari ketiga dan jual pada hari keempat atau kelima. Untuk pelabur jangka masa sederhana, boleh
gabungkan strategi ini dengan signal-signal
mid term
 yang lain seperti
Ichimoku Power Up
,

HH HL Midterm
 & macam-macam lagi.


Pengenalan dan Cara Menyertai AGM

Saham merupakan satu struktur di mana syarikat boleh mendapatkan dana dari masyarakat awam untuk perniagaan. Dalam masa yang sama, masyarakat awam juga boleh memilih syarikat mana yang dipercayai boleh membuat keuntungan di masa akan datang untuk dilaburkan.

Maka, syarikat-syarikat tersenarai perlulah mengeluarkan sebahagian maklumat penting yang boleh diakses oleh orang awam untuk memberitahu pelabur apa yang syarikat mampu hasilkan. Satu saluran yang paling terus atau direct untuk mendapatkan maklumat ini adalah melalui Mesuarat Agung Tahunan syarikat.

Dalam Mesyuarat Agung Tahunan ataupun AGM, pelabur berpeluang untuk berjumpa dengan pihak pengurusan syarikat sendiri. Ketika mesyuarat, pelabur boleh dengar apa-apa perbincangan, berita dan perkembangan terbaru mengenai syarikat. Pelabur juga boleh berbincang dengan pihak pengurusan berkaitan dengan pelbagai isu dan pertanyaan tentang syarikat.

Menyertai AGM

Untuk menyertai AGM, ada beberapa perkara yang anda perlu ada.

Pegangan saham

Anda perlu memegang sekurang-kurangnya 1 unit saham untuk turut serta dalam AGM. Dari pengumuman AGM, syarikat akan tetapkan satu tarikh catatan untuk merekod pemegang saham yang layak hadir ke AGM. Anda perlu memegang saham ketika tarikh catatan untuk layak hadir.

Kad Pengenalan (IC)

Bagi pihak syarikat, mereka menggunakan maklumat IC sebagai senarai semak individu yang layak menyertai AGM syarikat. Anda perlu tunjukkan IC ketika hadir ke AGM nanti.

“Musim” mesyuarat

Tak semua syarikat mengadakan mesyuarat ini pada waktu yang sama. Namun secara umumnya, kita boleh lihat lebih banyak mesyuarat diadakan pada pertengahan tahun dan penghujung tahun. Sesebuah syarikat pula kebiasaannya memilih waktu yang hampir sama setiap tahun untuk mengadakan mesyuarat ini.

Butiran mesyuarat

Sumber utama yang anda boleh rujuk untuk lihat bila AGM akan diadakan adalah pada laman saham di laman web Bursa Malaysia di bawah kategori General Meetings, dengan sub-kategori
Notice of Meetings
 untuk pengumuman butiran AGM sahaja. Dari sini, tapis pula syarikat apa yang anda ingin hadiri, atau biarkan kosong untuk lihat senarai syarikat yang akan adakan mesyuarat. Selain itu, boleh juga lihat pada screener iSaham untuk
 AGM yang akan datang
.

Dalam pengumuman notice of meetings ni, anda akan lihat beberapa butiran. Pertamanya, anda boleh lihat jenis mesyuarat sama ada General untuk AGM atau Extraordinary untuk EGM. EGM kebiasaannya adalah untuk urusan di luar rutin tahunan seperti corporate exercise, perubahan struktur syarikat dan sebagainya. Perbincangan syarikat yang lebih umum seperti laporan tahunan, projek baru dan sebagainya akan dibincangkan dalam AGM atau Annual General Meeting.

Butiran mesyuarat akan diberitahu dengan tarikh, waktu dan tempat diadakan. Sejak Covid-19, kebanyakan syarikat mula membawa mesyuarat secara atas talian, dan butiran ini juga akan diberitahu di sini sama ada dibuat secara fizikal atau broadcast. Satu lagi butiran yang penting ialah Date of General Meeting Record.

Tarikh catatan kelayakan

Date of General Meeting Record adalah tarikh di mana syarikat akan tentukan siapa yang layak hadir ke AGM. Penentuan ini dibuat berdasarkan siapa yang memegang saham syarikat dan ada dalam penyata CDS pada tarikh tersebut. Untuk memastikan tiada masalah dalam catatan kelayakan, beli saham syarikat 2 hari sebelum Date of Record.

Senarai AGM

Sekiranya anda nak sertai mana-mana AGM yang bakal diadakan, kami juga ada
senarai AGM
 yang telah diumumkan. Anda cuma perlu cari saham apa yang diminati untuk disertai dan beli selewat-lewatnya dua hari sebelum Date of Record iaitu pada column Last Day to Buy.

Menyertai AGM

Apabila anda ikut panduan di atas tadi, anda kini boleh sertai AGM yang akan diadakan. Sebagai menghargai kedatangan pemegang saham, ada syarikat yang menawarkan Door Gift dengan kehadiran dalam AGM. Namun apabila Covid-19, door gift ini semakin kurang diberikan. Pun begitu, ada juga syarikat yang menawarkan pemberian e-voucher dan sebagainya.

Kehadiran AGM kini boleh dibuat sama ada secara fizikal atau atas talian, tertakluk kepada ketetapan syarikat. Sekiranya fizikal, anda perlulah hadir AGM ini pada masa dan waktu yang ditetapkan. Untuk atas talian pula, boleh lihat pada butiran Venue sekiranya dibuat secara fizikal atau disebut dengan kata kunci "Broadcast". Kebiasaannya, anda perlu daftar dalam platform yang ditetapkan untuk menghadiri AGM ini.

Untuk butiran lebih lanjut, skrol ke bawah dari butiran mesyuarat tadi untuk temukan sebuah lampiran pengumuman AGM seperti di atas. Dalam pengumuman atau admin notes ini akan disebut dengan lebih terperinci panduan penyertaan mesyuarat, contohnya platform mana yang perlu didaftar untuk turut serta. Antara platform yang syarikat akan gunakan untuk perkhidmatan siaran AGM ini ialah:

TIIH Online

BoardRoom Limited / Lumi AGM

SSHSB

Mega Corporate Services


Pengenalan dan Kelebihan Exchange Traded Fund

Exchange Traded Fund, juga dikenali sebagai ETF adalah salah satu instrumen pelaburan yang boleh didagang di pasaran Bursa. Seperti nama yang diberi, ETF bermaksud Dana Dagangan Saham iaitu dana pelaburan yang boleh didagang melalui pasaran saham. Pengurus dana akan dimasukkan dana ini dalam pelbagai instrumen kewangan seperti bon, komoditi, dan ekuiti mengikut jenis ETF. Konsep ini sama seperti unit trust, tapi memiliki beberapa kelebihan berbanding unit trust itu sendiri.

Memahami ETF

Seperti yang disebut tadi, ETF adalah sama seperti unit trust di mana dana ETF ini digunakan untuk membeli pelbagai pegangan pelaburan yang lain. ETF selalunya difahami sebagai dana yang mengumpulkan beberapa saham di dalam satu bakul. Bakul ini mewakili sebuah unit ETF dan saham-saham di dalam bakul ini sebagai saham pendasar (underlying stock). Harga unit ETF ini akan bergerak mengikut pergerakan saham pendasar ini.

Kenapa pilih ETF?

ETF mempunyai beberapa kelebihan berbanding pelaburan unit trust dan saham. Antara kelebihan ETF ialah kepelbagaian portfolio, risiko rendah, boleh dijual beli seperti saham dan juga memberikan pendedahan kepada pasaran negara maju. ETF juga adalah unit pelaburan yang telus dan cekap kos pelaburan.

1. Kepelbagaian portfolio

Mempelbagaikan portfolio adalah mudah dengan ETF. Satu unit ETF boleh mengandungi sebuah bakul berisi dengan pelbagai saham sama ada mengikut sektor, seluruh pasaran, saham berprestasi tinggi dan sebagainya.

2. Risiko rendah

Kelebihan ETF yang rendah dengan risiko berkait dengan cirinya yang mempunyai kepelbagaian pelaburan saham dalam satu unit ETF. Satu bakul ETF mempunyai pelbagai saham pendasar yang menjadikannya kurang volatile terhadap pasaran.

3. Boleh dijual beli seperti saham

ETF seperti namanya yang bermaksud Dana Dagangan Saham boleh didagang melalui pasaran saham, atau dalam konteks Malaysia, melalui Bursa Malaysia. ETF ini telah pun mula didagang di Bursa Malaysia mulai 1993 dan kini terdapat semakin banyak kepelbagaian jenis ETF termasuklah yang patuh syariah dan juga yang berdasarkan emas fizikal.

Tidak seperti unit trust yang hanya mengemas kini harga pada buka dan tutup pasaran, harga ETF sentiasa dikemas kini sepanjang hari. Kemasukan atau belian unit ETF juga boleh dibuat pada bila-bila masa pada waktu pasaran seperti belian saham.

4. Pendedahan kepada pasaran luar negara

Saham pendasar dalam ETF tidak terhad kepada saham yang tersenarai dalam Bursa sahaja. ETF juga boleh memasukkan saham-saham syariah di luar negara seperti Amerika dan Jepun dalam bakul mereka. Dengan ini, anda boleh mendapatkan kelebihan pergerakan saham-saham gergasi dunia di luar sana. Dalam masa yang sama, dana ini juga mematuhi garis panduan syariah oleh majlis penasihat syariah antarabangsa.

5. Telus

Saham pendasar dalam ETF akan diumumkan pada setiap hari dalam pengumuman kaunter ETF berkenaan. Dari sini, anda boleh lihat apa saham pendasar yang dilaburkan dalam ETF ini berserta nilai pegangan terkini. Laporan ini juga memaparkan Net Asset Value (NAV) atau Nilai Aset Bersih daripada dana pelaburan ETF ini.

6. Kecekapan kos pelaburan

Untuk memiliki beberapa saham dalam Bursa, anda perlu melakukan beberapa transaksi dan ini akan memakan kos pada bayaran broker. Dengan membeli unit ETF, anda boleh mendapat akses kepada beberapa ekuiti saham yang lain dengan satu transaksi sahaja.

Bagaimana menjana keuntungan dengan ETF?

Sama sahaja dengan saham, anda boleh menjana keuntungan melalui ETF dengan pendapatan modal. Selain itu, sebagai pemegang unit ETF juga anda boleh mendapat agihan pendapatan yang mempunyai konsep yang sama dengan dividen.

Pelaburan dalam ETF biasanya lebih dilihat sebagai pelaburan yang pasif kerana ia adalah kurang terdedah kepada pasaran yang tak menentu. Pelaburan ETF juga biasanya bersifat jangka-masa lama.

Membeli ETF

Anda boleh cari senarai penuh ETF dari platform dagangan dengan carian sektor "ETF". Namun, tak banyak sekuriti ETF yang didagangkan di Bursa Malaysia. Antara yang didagangkan dan berstatus syariah adalah ETF berbentuk ekuiti patuh syariah dari MyETF dan emas dari TradePlus.

MyETF

MyETF Dow Jones U.S. Titans 50 (
METFUS50
)

MyETF Dow Jones Islamic Market Malaysia Titans 25 (
MYETFDJ
)

MyETF MSCI Malaysia Islamic Dividend (
MYETFID
)

MyETF MSCI Malaysia South East Asia Islamic (SEA) Dividend (
METFSID
)

MyETF Thomson Reuters Islamic Asia Pacific ex-Japan Agribusiness Index (
METFAPA
 - suspended)

TradePlus

TradePlus Shariah Gold Tracker (
GOLDETF
)

Kesimpulan

ETF boleh dianggap sebagai dana unit trust yang didagangkan dalam pasaran Bursa. Seperti sekuriti-sekuriti lain, ianya juga dikawal selia oleh Suruhanjaya Sekuriti (SC) untuk didagangkan dalam Bursa Malaysia. Terdapat ETF jenis ekuiti dan juga emas yang patuh syariah yang boleh anda lihat untuk berjinak-jinak dengan ETF. Ianya sesuai untuk pelaburan jangka-masa panjang dan mempunyai risiko pelaburan yang lebih rendah.


Pengenalan kepada Carta Candlestick

Memahami Candlestick

Carta harga saham adalah sebuah carta yang agak berbeza dengan carta-carta lain. Carta seperti carta bar, garisan dan lain-lain mempunyai sebuah nilai yang tetap untuk sebuah ukuran. Contohnya, dalam carta dana pelaburan asing, sesuatu hari akan memberikan kita sebuah angka iaitu nilai dana pada hari tersebut. Sekiranya kita bandingkan dengan hari sebelumnya, kita boleh nilai sama ada angka tersebut mengalami kenaikan atau penurunan.

Dalam saham pula, carta ini berbentuk lilin dan dipanggil candlestick. Sekiranya anda membakar lilin, anda pasti dapat lihat bahawa sumbu lilin semakin pendek, dan badan lilin juga semakin rendah dari detik ke detik yang lain. Mengambil inspirasi daripada lilin ini, begitulah carta candlestick berfungsi.

Harga saham boleh berubah setiap detik sepanjang hari. Pergerakan seharian ini dapat diterjemah kepada satu bentuk candle. Dengan pembentukan candlestick ini, kita boleh faham lebih mendalam tentang keadaan psikologi pelabur dan potensi pergerakan harga.

Candlestick boleh dianalisa secara teknikal

Seperti yang disebut tadi, keadaan psikologi boleh difahami dari candlestick. Sebagai contoh, suatu saham mungkin dilihat bergerak dalam keadaan menaik. Namun dengan meneliti pada candlestick, kita boleh mendapati bahawa tekanan menjual telah pun bermula dan harga bakal jatuh. Semua ini boleh dikenal pasti dengan hanya menganalisa pada corak lilin dari carta.

Mengenali Candlestick

4 data penting dalam carta candlestick ialah Open, High, Low dan Close atau selalu juga dipendekkan menjadi OHLC mengikut abjad depan huruf. Definisi OHLC adalah seperti berikut:

Open (O) - Harga buka

High (H) - Harga tertinggi

Low (L) - Harga terendah

Close (C) - Harga tutup

Cara mudah nak memahami candle ini ialah dengan mengenalpasti Badan (Body) dan Ekor (Shadow). Badan candlestick adalah bahagian yang terbentuk dari pergerakan harga buka dan tutup. Ekor pula adalah bahagian yang terbentuk apabila harga saham melepasi harga buka atau tutup.

Badan Candlestick

Kita mulakan dengan BADAN dulu. Untuk setiap candle, ada yang berbadan HIJAU dan MERAH. Candle HIJAU bermaksud harga saham ditutup lebih tinggi berbanding harga Open. Candle MERAH pula bermaksud harga saham ditutup lebih rendah berbanding harga open. Harga tutup yang lebih rendah menunjukkan tekanan jualan lebih tinggi daripada belian.

Warna Badan

Maksud

Hijau

Harga tutup lebih tinggi
 dari harga buka

Merah

Harga tutup lebih rendah
 dari harga buka

Badan lilin juga ada yang pendek dan ada yang panjang. Lebih panjang badan, lebih kuat tekanan belian (kalau HIJAU) atau jualan (MERAH) sesuatu saham. Ada juga yang tidak ada badan, iaitu apabila harga 9 pagi (Open) dan harga 5 petang (Close) adalah sama.

Ekor Candlestick

Ekor candlestick pula menunjukkan sejauh mana harga naik dan juga turun pada hari tersebut. Boleh jadi harga saham pada waktu pagi ialah RM1.00 dan petang ialah RM1.10, tetapi pada pertengahannya harga turun sehingga ke RM0.80. Jadi ekor candle ini akan kelihatan sehingga ke paras RM0.80. Kalau harga saham tak turun kurang daripada harga buka pula, ekor tak terbentuk di bahagian bawah.

Membaca candlestick dari carta saham

Dari carta harga saham, paksi kanan merujuk kepada harga manakala paksi bawah merujuk kepada masa. Semakin ke kanan, carta akan menunjukkan data terbaru, manakala semakin ke kiri carta, anda dapat lihat data bulan-bulan yang lepas.

Secara asasnya, kita akan guna carta harian (Daily Chart), dimana satu point atau satu candle merujuk kepada satu hari. Candle hanya akan terbentuk pada hari pasaran dibuka. Maka, hari minggu dan cuti umum tidak akan dimasukkan ke dalam carta.

Jika kita melihat dari corak candle yang terbentuk, pelbagai analisa boleh diperoleh. Ilmu teknikal ini dipanggil chart pattern. Ia membantu pelabur teknikal untuk memahami psikologi pelabur di pasaran. Antara chart pattern yang boleh terbentuk adalah seperti "Double Top", "Double Bottom", "Head and Shoulder" dan lain-lain.


Pengenalan kepada Corak Carta

Dalam berdagang, kita semua mempunyai matlamat yang sama; iaitu untuk mengambil peluang dengan turun atau naik bagi harga sesuatu saham. Antara cara untuk mengenal pasti pergerakan saham adalah dengan mempelajari corak carta.

Maksud corak carta

Corak carta (
chart pattern
) adalah corak yang dihasilkan oleh pergerakan harga saham di atas carta. Menurut teori analisa teknikal, corak carta dapat memberikan isyarat penurunan atau kenaikan sesuatu saham di dalam
trendline
.

Terdapat pelbagai jenis corak carta yang boleh digunakan semasa berdagang. Artikel ini akan menerangkan lebih lanjut tentang corak carta dan jenis-jenis corak carta yang sering digunakan oleh para pelabur sewaktu melabur saham.

Trendline dalam analisa teknikal

Terdapat banyak corak carta yang boleh digunakan di dalam analisa teknikal.

Namun, sebelum mengenali corak carta, seseorang pelabur haruslah terlebih dahulu memahami
trendline
 dan cara melukisnya di carta.
Trendline
 adalah garis lurus yang dilukiskan dengan menghubungkan puncak menurun (tinggi) atau dasar menaik (rendah). Pergerakan trend dapat membantu pedagang untuk mengenal pasti kawasan sokongan (
support
) dan rintangan (
resistance
) pada sesuatu saham.

Garis arah aliran (trendline)

Kumpulan utama corak carta

Terdapat dua jenis kumpulan utama corak carta yang sering digunakan, iaitu:

1. Corak carta sambungan

Corak carta sambungan (
continuation pattern
) adalah sebuah corak yang boleh membantu pelabur untuk mengenalpasti peluang sambungan sesuatu trend.

Corak ini menunjukkan sambungan selepas pembeli dan penjual berehat seketika sebelum mendapatkan momentum untuk bergerak ke arah yang sama mengikut trend.

Adalah amat sukar untuk mengetahui arah pergerakan trend sewaktu perbentukan corak harga. Oleh itu, pemerhatian penuh harus diberikan untuk melukis
trendline
 bagi melihat sama ada harga akan bergerak naik ke atas atau ke bawah di dalam zon sambungan. Kebiasaannya, trend dianggap akan berterusan sehingga terdapat pengesahan untuk berubah arah.

Contoh-contoh corak carta sambungan:

i. Pennant

Panji (
pennant
) ialah corak carta sambungan yang dilukis dengan dua
trendline
 yang akhirnya bercantum. Ciri utama
pennant
 ialah
trendline
 yang bergerak dalam dua arah; satu menurun dan satu lagi menaik.

Rajah di bawah menunjukkan contoh
pennant
 pada carta saham. Kebiasaannya,
volume
 akan berkurangan semasa pembentukan
pennant
, dan kemudian akan berlaku peningkatan apabila harga akhirnya
breakout
 dari bentuk
pennant
 tersebut.

Panji (Pennant)

ii. Triangle

Terdapat 3 jenis corak carta segitiga (
triangle
), iaitu menaik (
ascending
), menurun (
descending
) dan simetri (
symmetrical
).

Ascending triangle
 ialah corak dagangan menaik yang menandakan arah pergerakan trend yang memberi idea kawasan yang sesuai untuk masuk (
entry
), sasaran keuntungan (
target price
) dan kawasan untuk menghadkan kerugian (
cut loss
). Garis
resistance
 bersilang dengan garis
breakout
, dan menunjukkan peluang untuk
entry
.

Segitiga menaik (ascending triangle)

Manakala
descending triangle
 adalah bertentangan dengan a
scending triangle
, di mana ia menunjukkan bahawa permintaan semakin berkurangan dan
trendline
 atas mula menurun menunjukkan perubahan trend mungkin berlaku.

Symmetrical triangle
 pula berlaku apabila dua
trendline
 menumpu ke arah satu sama lain dan memberi isyarat bahawa
breakout
 mungkin akan berlaku.

Segitiga simetri (symmetrical triangle)

iii. Cup and Handle

Cawan dan pemegang ialah corak sambungan yang menaik apabila trend menaik telah berhenti seketika dan kemudian diterusankan apabila corak itu disahkan. Bahagian "cawan" corak menyerupai pembulatan mangkuk. Bentuk "pemegang" di sebelah kanan cawan pula melakukan akan
pullback
 pendek. Setelah pembentukan pemegang itu selesai, pergerakan harga saham mungkin akan bergerak naik ke atas.

Untuk bacaan penuh tentang corak carta cup and handle, anda boleh rujuk
blog ini
.

Cawan dan pemegang (cup and handle)

2. Corak carta pembalikan

Corak harga (
price pattern
) yang menandakan perubahan dalam
trendline
 semasa dikenali sebagai corak pembalikan (
reversal pattern
). Corak pembalikan adalah lawan kepada corak sambungan. Corak ini digunakan untuk mencari peluang dalam perubahan trend dagangan. Ia memberi isyarat bahawa trend yang sedang berterusan sudah mula hilang momentum dan akan mengalami perubahan arah. Dalam erti kata lain, corak pembalikan bertujuan untuk mencari di mana trend berakhir.

Pembalikan yang berlaku di kawasan penawaran (
supply
) dikenali sebagai corak pengedaran (
distribution pattern
), di mana banyak saham dijual daripada dibeli. Sebaliknya, pembalikan yang berlaku di bahagian kawasan permintaan (
demand
) dikenali sebagai corak pengumpulan (
accumulation pattern
), di mana saham adalah lebih aktif dibeli daripada dijual.

Contoh-contoh corak carta pembalikan:

i. Head and shoulder

Kepala dan bahu (
head and shoulder
) ialah corak pembalikan yang boleh muncul di bahagian atas atau bawah carta.

Jika corak kepala dan bahu muncul sewaktu trend menaik, ada kemungkinan ia akan mengalami pembalikan, dan berubah menjadi trend menurun. Sebaliknya, trend menurun yang menghasilkan corak kepala dan bahu songsang pula berkemungkinan akan berubah arah menjadi trend menaik.

Boleh baca blog
Berdagang dengan Corak Head & Shoulder
 untuk mengetahui lebih lanjut tentang corak ini.

Kepala dan bahu (head and shoulder)

ii. Double Tops/ Double Bottoms

Corak carta ini berlaku apabila harga bergerak melalukan pergerakan berganda, menandakan kawasan di mana terdapat dua percubaan yang tidak berjaya untuk menembusi tahap sokongan atau rintangan.

Double top
 selalunya kelihatan seperti huruf M manakala
double bottom
 kelihatan seakan huruf W. Kedua-duanya akan melakukan pergerakan yang gagal melepasi tahap rintangan atau sokongan dan diikuti dengan percubaan gagal kali kedua, mengakibatkan pembalikan trend.

Puncak berganda (double top)

Beza corak carta dan corak candlestick

Selain corak carta, corak
candlestick
 juga boleh digunakan oleh pelabur untuk berdagang. Boleh baca lebih lanjut tentang
candlestick
 di blog
Pengenalan kepada Carta Candlestick
 ini.

Perbezaan di antara corak
candlestick
 dan corak carta adalah seperti berikut:

Perbezaan corak candlestick dan corak carta

Corak Candlestick

Corak Carta

Muncul dalam jangka masa yang singkat.

Trend ditunjukkan untuk jangka masa yang lebih panjang.

Arah pergerakan trend hanya muncul dalam jangka masa yang singkat.

Perubahan trend boleh ditunjukkan oleh corak carta.

Sesuai untuk dagangan jangka pendek.

Sesuai untuk dagangan jangka panjang.

Kesimpulan

Corak carta adalah antara salah satu teknik yang boleh digunakan untuk mengesan pergerakan harga semasa membuat analisa teknikal. Walau bagaimanapun, ia adalah sekadar untuk membantu pedagang mencari peluang, dan tidak semestinya boleh memberi isyarat yang tepat untuk melakukan pembelian atau penjualan.

Oleh itu, anda sentiasa perlu mempunyai pelan dagangan sendiri supaya risiko kerugian yang dihadapi berada di dalam keadaan yang terkawal.

Sekiranya anda berminat untuk belajar corak carta dengan lebih lanjut serta teknik-teknik analisa teknikal yang lain, anda boleh hadir ke seminar Technical Analysis Level 1 dan Technical Analysis Advanced yang akan diadakan di iSaham Putrajaya. Boleh rujuk butiran kelas di
isaham.my/seminar
.


Pengenalan kepada ESG

Istilah ESG adalah akronim bagi Environment (alam sekitar), Social (sosial) dan Governance (tadbir urus). Ia merupakan piawaian yang perlu dipatuhi oleh syarikat sebagai menunaikan tanggungjawab korporat sosial dan wajib dilaporkan dalam laporan tahunan syarikat. Melalui pematuhan piawaian ESG, ia akan menjadi nilai tambah bagi syarikat-syarikat tersenarai untuk menarik lebih ramai pelabur. Piawaian ESG juga dijadikan panduan pengurusan portfolio pelaburan bagi para pelabur yang cakna akan kebajikan sosial.

Setelah tercetusnya peperangan Vietnam, ia telah membuka mata banyak pihak akan kepentingan pelaburan yang lebih mampan untuk kesejahteraan sejagat. Hasil daripada itu, ESG mula diperkenalkan di Amerika Syarikat pada sekitar 1960-an. Kini, Bursa Malaysia juga mempunyai senarai syarikat patuh ESG. Senarai 200 syarikat teratas yang mengamalkan ESG yang baik boleh didapati dalam
sektor F4GBM
.

Environment (E)

Unsur alam sekitar yang terlibat adalah bagi menilai keupayaan sesebuah syarikat menguruskan kelestarian alam, antaranya dari sudut penggunaan sumber tenaga yang boleh diperbaharui, kawalan sisa pembuatan, pengurusan sumber air, isu penebangan hutan, dan perubahan iklim. Syarikat yang mementingkan kemandirian alam sekitar akan memastikan segala operasi tidak akan menjejaskan alam sekitar dan menguruskan segala sumber asli dengan lebih cekap.

Kegagalan dalam mengawal kelestarian alam akan menyebabkan pencemaran dan kerosakan sumber bumi seterusnya memudaratkan kehidupan termasuk manusia. Syarikat yang didapati bersalah boleh dikenakan tindakan dan dihadapkan ke muka pengadilan.

Isu lain yang turut diperhatikan bagi unsur alam sekitar termasuklah sumber bahan mentah dan amalan biodiversiti sesebuah syarikat terhadap kawasan dan tanah yang dimiliki.

Social (S)

Isu yang diberikan perhatian bagi unsur sosial adalah berkaitan kebajikan pekerja dan hubungan sosial dengan masyarakat. Isu kebajikan pekerja termasuklah keadilan gaji pekerja, polisi tempat kerja, latihan dan pendidikan pekerja. Hubungan sosial pula merangkumi hubungan syarikat bersama pembekal dan pengguna serta tanggungjawab sosial terhadap masyarakat sekitar tempat syarikat beroperasi.

Amalan seperti penyediaan bantuan kecemasan kepada pekerja yang mengalami kemalangan akan meringankan beban yang ditanggung dan menarik minat pekerja untuk lebih setia kepada syarikat. Pihak syarikat juga boleh menyumbang kepada masyarakat melalui amalan bersedekah dan bayaran zakat.

Governance (G)

Secara asasnya, unsur tadbir urus adalah berkisarkan keupayaan sesebuah syarikat menguruskan isu pentadbiran pada peringkat eksekutif. Antara isu yang diketengahkan adalah pembayaran gaji para eksekutif, pengurusan audit, ketelusan maklumat, prosedur audit dan perlantikan ahli lembaga pengarah. Tadbir urus yang mampan akan menarik minat lebih ramai pelabur kerana yakin akan keupayaan syarikat untuk lebih maju pada masa akan datang.

Rujukan kajian ESG

Antara rujukan yang boleh dibaca oleh para pelabur untuk membuat kajian ESG terhadap sesuatu syarikat tersenarai adalah Sustainability Report dan Corporate Governance Report. Sustainability Report boleh didapati dalam Annual Report kerana ianya adalah perkara yang wajib dilaporkan berdasarkan ketetapan yang digariskan oleh Bursa Malaysia. Manakala, Corporate Governance Report selalunya akan dikeluarkan bersama Annual Report setiap tahun.

Kepentingan ESG

Pandemik Covid-19 telah mengetuk hati lebih ramai pihak akan kepentingan pelaburan ESG.

Pelaburan bertemakan ESG semakin mendapat perhatian oleh institusi-institusi pengurus dana dan pelabur jangka masa panjang. ESG dapat dijadikan indikator untuk menilai ketahanan sesebuah syarikat ketika menghadapi kemelesetan ekonomi dan keupayaan syarikat menghadapi ranjau pandemik serta kebolehan syarikat untuk kembali stabil selepas kejatuhan.

Antara institusi yang mula menunjukkan minat terhadap pelaburan ESG termasuklah Kumpulan Wang Simpanan Pekerja (KWSP) dan Maybank Asset Management (Maybank AM).

Kesimpulan

Pelaburan ESG seharuskan mendapat lebih perhatian dari pihak pengurus-pengurus dana dan para pelabur. Sebahagian para sarjana kewangan Islam juga berpendapat bahawa ESG adalah sebahagian daripada maqasid (tujuan) shariah dalam kegiatan ekonomi. Selain menjamin pulangan yang kompetitif, ia juga dapat memastikan kelestarian alam sekitar, kebajikan sosial dan kecekapan tadbir urus.


Pengenalan kepada Mata Wang Kripto

"Cryptocurrency" merupakan mata wang digital yang mempunyai nilai tetapi tidak dikeluarkan oleh mana-mana kerajaan. Nilai mata wang digital tidak disandarkan kepada apa-apa barang termasuk barang ribawi seperti emas dan perak. Sebaliknya, mata wang digital menggunakan teknologi "blockchain" di mana data transaksi yang pernah berlaku di antara dua pihak akan disimpan dan tidak boleh diubah sampai bila-bila.

Dalam teknologi blockchain, sebuah rangkaian "database" komputer saling berhubung dan saling memeriksa data input dan output apabila ada transaksi. Data antara kesemua komputer ini sentiasa dikemaskini dan sentiasa diperiksa antara satu sama lain. Oleh itu, ia menjadi satu bentuk data yang sangat selamat dan susah (atau mungkin mustahil) untuk digodam. Seterusnya, kekuatan keselamatan ini juga menjadikan mata wang kripto yang bersandarkan blockchain ini sesuatu yang dipercayai dan mempunyai nilai.

Kepatuhan syariah

Menurut laman web SC, token digital adalah mematuhi syariah jika ianya menepati syarat berikut: iaitu hasil terbitan token digital digunakan untuk tujuan patuh syariah. Hak dan manfaat token digital patuh syariah. Penggunaan, hak dan manfaat tidak bercampur dengan perkara halal dan haram.

Berikut merupakan petikan kenyataan dari Majlis Penasihat Syariah SC:

"MPS juga telah memutuskan bahawa pelaburan dan dagangan Aset Digital yang memenuhi syarat di atas dan didagangkan melalui Digital Asset Exchange (DAX) yang berdaftar dengan SC adalah dibenarkan."

Anda boleh baca keputusan SC ini secara lebih terperinci dalam
keputusan mesyuarat 29 Jun dan 20 Julai 2020
.

Mana nak beli mata wang kripto

Sehubungan dengan kelulusan dari sudut syariah ini, sambutan hangat dapat dirasakan daripada pelabur di Malaysia. Buktinya, Luno telah berjaya mendapat kelulusan daripada SC untuk beroperasi sebagai DAX berdaftar. Melalui Luno, mata wang kripto boleh dijual beli untuk simpanan atau pelaburan.

Konsepnya sama seperti sesetengah orang yang membeli USD dan menyimpannya dan kemudiannya menjualnya apabila harganya meningkat. Selain daripada Luno, terdapat dua lagi syarikat yang diberikan lesen oleh SC untuk mengendalikan perniagaan mata wang digital ini iaitu Tokenize dan SINEGY. Boleh rujuk laman web SC dalam Inisiatif Digital yang digariskan
di link ini
.

Anda boleh dapatkan RM 25 percuma dengan pembukaan akaun Luno. Caranya adalah dengan daftar akaun menggunakan
referral ini
 dan beli sejumlah RM 250 mata wang digital.

Prospek masa hadapan mata wang digital

Di masa hadapan, berkemungkinan mata wang kripto akan mencetuskan sistem mata wang baharu yang tidak bergantung kepada kerajaan. Hal ini kerana dalam sistem "e-wallet" sekarang seperti Apple Pay, Bitcoin diterima sebagai mata wang yang ada nilai. Maka bolehlah ia dianggap sama seperti mata wang kertas atau fiat. Tambahan pula, datanya lebih terjamin dari sudut keselamatan. Oleh itu, ia semakin diterima sebagai mata wang untuk jual dan beli barang secara universal.

Saham-saham di Bursa Malaysia yang berkaitan

Secara keseluruhan terdapat potensi untuk
produk pembayaran
 terutamanya dari sudut payment gateway untuk membolehkan mata wang digital ini diterima sebagai kaedah bayaran.

Terdapat juga beberapa syarikat yang terlibat secara langsung dengan teknologi kriptografi atau blockchain. Contohnya,
Securemetric Berhad
 menawarkan "
Crypto As A Service
" dengan kepakaran mereka dari segi perkhidmatan keselamatan digital.

Selain itu, syarikat
Systech Berhad
 memperkenalkan aplikasi blockchain yang boleh
mengesan zakat
 yang diberikan, kepada siapa dan banyak mana.

Untuk mempelajari lebih lanjut berkaitan dunia kripto dan NFT, boleh rujuk
blog
 di laman web
CrepeToast
 dan
SolanaKit
.